text:
 |
 52011PC0522
 Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le comhar riaracháin trí Chóras Faisnéise an Mhargaidh Inmheánaigh('Rialachán IMI') /* COIM/2011/0522 leagan deireanach - 2011/0226 (COD) */
 MEABHRÁN MÍNIÚCHÁIN
 1. COMHTHÉACS AN TOGRA
 ·
 Forais agus cuspóirí an togra
 Is ag méadú atá na ceanglais a chuireann dlí an AE
 ar na húdaráis phoiblí de chuid na mBallstát atá freagrach as an dlí sin a chur
 i bhfeidhm comhoibriú lena gcontrapháirteanna i mBallstáit eile. Chun tacú leo
 lena gcúraimí, cheap an Coimisiún Eorpach Córas Faisnéise an Mhargaidh
 Inmheánaigh ('IMI') mar ardán comhair riaracháin a bheadh cineálach agus in‐saincheaptha
 agus tá sé ar fáil do na Ballstáit mar sheirbhís saor in aisce ó 2008 i leith.
 Cuireann sé bealach cumarsáide sciobtha agus slán ar fáil do bhreis is 6000
 údarás cláraithe sna 27 Ballstát agus sna trí thír den LEE chun faisnéis a
 mhalartú thar theorainneacha lena gcontrapháirteanna, agus constaicí na
 héagsúlachta teanga agus éagsúlacht na struchtúr riaracháin a shárú go
 héifeachtach. Baintear úsáid as IMI faoi láthair chun faisnéis a mhalartú de
 bhun Threoir 2005/36/CE ó Pharlaimint na hEorpa agus ón gComhairle an
 7 Meán Fómhair 2005 maidir le cáilíochtaí gairmiúla a aithint[1]
 ('An Treoir um Cháilíochtaí Gairmiúla’) agus Treoir 2006/123/CE ó Pharlaimint
 na hEorpa agus ón gComhairle an 12 Nollaig 2006 maidir le seirbhísí
 sa mhargadh inmheánach[2] (‘An Treoir um
 Sheirbhísí'). In 2010, malartaíodh tuairim is 2000 iarraidh ar fhaisnéis trí
 IMI.
 Is minic a bhíonn próiseáil agus malartú sonraí
 pearsanta shaoránaigh an AE mar chuid de chomhar riaracháin trasteorann. Is
 amhlaidh an cás faoin Treoir um Sheirbhísí agus faoin Treoir um Cháilíochtaí
 Gairmiúla mar shampla. Ó thaobh an dlí de, feidhmíonn IMI ar bhonn cinnidh ón
 gCoimisiún, ar bhonn cinnidh ‘coisteolaíochta’, agus ar bhonn molta ón
 gCoimisiún[3]. Toisc nárbh ann
 d'ionstraim aonair dlí arna glacadh ag Parlaimint na hEorpa agus ag an
 gComhairle lena gcuirfí bonn faoi oibríochtaí IMI, measadh nach bhféadfaí é a
 leathnú a thuilleadh. Sa chleachtas, áfach, áirithítear le IMI gurb ann
 d'ardleibhéal cosanta sonraí ar bhonn teicniúil agus ar bhonn nós imeachta. A
 bhuí leis an iliomad gnéithe nós imeachta agus teicniúla a sníodh isteach sa
 chóras chun príobháideachas a fheabhsú de réir phrionsabal an phríobháideachais
 d'aon ghnó (privacy by design), baineann leibhéal cosanta agus slándála
 i bhfad níos airde le próiseáil sonraí pearsanta in IMI seachas faisnéis a
 mhalartú ar mhodhanna eile amhail tríd an bpost, ar an teileafón, trí fhacs nó
 trí ríomhphost. Ina theannta sin, tugtar aghaidh ar shaincheisteanna cosanta
 sonraí i gcás úsáid laethúil an chórais agus áirítear san ábhar oiliúna le
 haghaidh úsáideoirí IMI iad.
 De réir na Teachtaireachta ón gCoimisiún ‘I dtreo
 Gnímh um an Margadh Aonair’, is mór an tábhacht a bhaineann le IMI a leathnú
 chuig earnálacha eile ‘chun líonra dílis leictreonach duine le duine a chruthú
 le haghaidh údaráis na hEorpa’, d’fhonn rialachas níos fearr ar an margadh
 aonair a chur chun cinn[4]. Sa Teachtaireacht ón
 gCoimisiún[5] ‘Rialachas níos fearr ar
 an Margadh Aonair trí chomhar riaracháin níos fearr: Straitéis chun Córas
 Faisnéise an Mhargaidh Inmheánaigh (IMI) a leathnú agus a fhorbairt
 ('Teachtaireacht maidir le Straitéis IMI')' a glacadh an 21 Feabhra 2011,
 leagadh amach pleananna chun IMI a leathnú chuig réimsí eile de dhlí an AE
 amach anseo. Ina Theachtaireacht dar teideal 'Gníomh um an Margadh Aonair' leag
 an Coimisiún béim ar an tábhacht a bhaineann le IMI chun comhar a neartú i
 measc na ngníomhairí atá rannpháirteach sa mhargadh aonair, lena n‐áirítear
 ar an leibhéal áitiúil, agus sa dóigh sin cuirtear le rialachas níos fearr ar
 an margadh aonair[6].
 Is iad seo a leanas cuspóirí an togra seo:
 (1)
 Creat fónta dlí a bhunú le haghaidh IMI, maille le
 sraith comhrialacha chun a áirithiú go bhfeidhmeoidh sé go héifeachtúil;
 (2)
 Creat cuimsitheach um chosaint sonraí a sholáthar
 trí na rialacha maidir le próiseáil sonraí pearsanta in IMI a leagan amach;
 (3)
 Leathnú féideartha IMI chuig réimsí eile de dhlí an
 AE amach anseo a éascú; agus
 (4)
 Róil na ngníomhairí éagsúla a bhfuil baint acu le
 IMI a shoiléiriú.
 ·
 Comhthéacs ginearálta
 Sna cinntí ón gCoimisiún C/2006/3606 an 14 Lúnasa 2006,
 C/2007/3514 an 25 Iúil 2007 agus C/2008/1881 an 14 Bealtaine 2008,
 chinn sé Córas Faisnéise an Mhargaidh Inmheánaigh a chur ar bun agus a mhaoiniú
 mar thionscadal comhleasa faoi chlár IDABC (Ríomhsheirbhísí Rialtais
 uile-Eorpacha a chur ar fáil go hidiroibritheach do chórais riaracháin phoiblí,
 do ghnóthais agus do shaoránaigh). Soláthraíodh tuilleadh maoinithe le Cinneadh
 C/2007/3514 ón gCoimisiún an 25 Iúil 2007 maidir leis an gceathrú
 athbhreithniú ar Chlár Oibre IDABC.
 I gCinneadh 2008/49/CE ón gCoimisiún leagadh síos
 feidhmeanna, cearta agus oibleagáidí gníomhairí agus úsáideoirí IMI, ag cur
 tuairim Mheitheal Airteagal 29[7] san áireamh. Tar éis don
 Chinneadh a bheith glactha, d'eisigh an Maoirseoir Eorpach ar Chosaint Sonraí
 (MECS) tuairim[8] inar iarr sé ar
 Pharlaimint na hEorpa agus ar an gComhairle ionstraim dlí a ghlacadh i
 bhfianaise an leathnaithe a bhí beartaithe ar IMI chuig réimsí breise de
 reachtaíocht an mhargaidh inmheánaigh.
 Go dtí go nglacfar ionstraim dlí den sórt sin,
 comhaontaíodh cur chuige céim ar chéim a leanúint, ag tosú le treoirlínte a
 ghlacadh maidir le rialacha cosanta sonraí a chur chun feidhme in IMI, ar
 treoirlínte iad a tharraingeofaí suas i ndlúthchomhar leis an MECS[9].
 Mheas an Coimisiún go raibh an cur chuige céim ar chéim sin éifeachtach maidir
 lena áirithiú gurbh ann d'ardleibhéal cosanta sonraí in IMI ar bhonn teicniúil
 agus ar bhonn nós imeachta[10].
 ·
 Forálacha atá ann cheana i réimse an togra
 Tugtar aghaidh ar phróiseáil sonraí pearsanta in
 IMI sna cinntí agus sna moltaí ón gCoimisiún atá liostaithe i bhfonóta 3.
 2. TORTHAÍ AN CHOMHAIRLIÚCHÁIN LEIS NA
 PÁIRTITHE LEASMHARA AGUS NA MEASÚNUITHE TIONCHAIR
 ·
 Comhairliúchán leis na páirtithe leasmhara
 Le bliain anuas, bhí an Coimisiún ag cur
 geallsealbhóirí IMI, lena n‐áirítear comhordaitheoirí náisiúnta IMI agus
 údaráis a úsáideann an córas, ar an eolas trí fhóraim éagsúla i dtaobh a
 phleananna chun IMI a leathnú amach anseo. Sna freagraí a fuarthas, léiríodh
 tacaíocht ghinearálta do rún an Choimisiúin togra a dhéanamh le haghaidh
 ionstraime cothrománaí dlí a chuirfeadh deireadh le haon amhras i ndáil lena
 cheangailtí atá na rialacha maidir le próiseáil sonraí pearsanta sa chóras.
 Chuathas i mbun comhairle neamhfhoirmiúla leis an
 MECS sna céimeanna luatha in ullmhú an togra, rinneadh comhairliúchán foirmiúil
 leis le linn an chomhairliúcháin idirsheirbhíse freisin, agus bhí a chuidiú
 ríthábhachtach.
 ·
 Measúnú tionchair
 Mar a luadh cheana, leis an togra seo déantar na
 rialacha lena rialaítear IMI faoi láthair a chomhdhlúthú laistigh d'ionstraim
 chothrománach aonair atá ceangailteach ó thaobh dlí de. Dá thoradh sin, ní gá
 aon roghanna beartais malartacha a mheas ag an bpointe seo. Thairis sin, ní
 thuartar ná ní choisctear leis an togra seo aon chinntí amach anseo maidir le
 leathnú a d'fhéadfaí a dhéanamh ar IMI chuig réimsí eile de dhlí an Aontais. Ní
 dhéantar leis ach leathnú den sórt sin a éascú trí chreat urrúnta dlí a
 sholáthar i gcomhair fheidhmiú IMI agus trí nós imeachta solúbtha a sholáthar i
 gcomhair cinntí a dhéanfar amach anseo maidir lena leathnú. Beidh an méid sin
 bunaithe ar na critéir atá leagtha amach sa Teachtaireacht maidir le Straitéis
 IMI a luadh thuas. Ar na cúiseanna sin, ní dhearnadh measúnú tionchair ar an
 togra. Má chinntear amach anseo úsáid IMI a leathnú amach thar na réimsí de
 dhlí an Aontais ina n‐úsáidtear faoi láthair é, beidh measúnú tionchair
 comhréireach de dhíth.
 3. EILIMINTÍ DLÍ AN TOGRA
 ·
 Achoimre ar an ngníomhaíocht atá beartaithe
 Is é is aidhm don togra seo feabhas a chur ar na
 dálaí ina bhfeidhmíonn an margadh inmheánach trí uirlis a sholáthar a bheidh
 éifeachtach agus cairdiúil don úsáideoir agus lena n‐éascófar cur chun
 feidhme praiticiúil na bhforálacha sin i ndlí an Aontais lena sainordaítear
 comhar riaracháin agus malartú faisnéise.
 Leis an Rialachán atá beartaithe, leagtar síos in
 ionstraim aonair dlí príomhphrionsabail na cosanta sonraí trí IMI, lena n‐áirítear
 cearta na ndaoine is ábhar do na sonraí, agus sa dóigh sin méadaítear
 trédhearcacht agus feabhsaítear deimhneacht dhlíthiúil. Tá liosta na réimsí de
 dhlí an Aontais ina bhfuil IMI in úsáid faoi láthair leagtha amach in
 Iarscríbhinn I. Tá na réimsí a bhféadfaí é a leathnú amach chucu amach anseo
 liostaithe in Iarscríbhinn II. Na gnéithe a bhaineann le nós imeachta agus
 buiséad agus arb é is aidhm dóibh leathnú IMI a éascú amach anseo, tá siad i
 gcomhréir leis an Teachtaireacht maidir le Straitéis IMI a luadh thuas.
 ·
 Bunús dlí:
 Airteagal 114 den Chonradh ar Fheidhmiú an
 Aontais Eorpaigh.
 ·
 Prionsabail na coimhdeachta agus na comhréireachta
 I bhfianaise an nádúir atá in IMI mar uirlis
 láraithe cumarsáide arna forbairt agus arna hóstáil ag an gCoimisiún, ní mór
 sraith comhrialacha a bhunú is infheidhme maidir leis an gcóras, agus iad a
 chur chun feidhme ar bhealach láraithe. Chun cuspóirí IMI a bhaint amach, mar
 atá bacainní ar chomhar trasteorann a dhíchur amhail constaicí teanga, cultúir
 riaracháin agus oibre éagsúla agus easpa nósanna imeachta seanbhunaithe chun
 faisnéis a mhalartú, ní leor gníomhaíocht na mBallstát agus tá gníomhaíocht ar
 leibhéal an Aontais Eorpaigh de dhíth. Ní théann an togra seo thar a bhfuil
 riachtanach chun na cuspóirí sin a bhaint amach.
 ·
 Rogha na n-ionstraimí
 An ionstraim atá beartaithe: rialachán
 I bhfianaise na gcuspóirí thuasluaite, tá sé sár‐riachtanch
 sraith comhrialacha a bhunú i gcomhair fheidhmiú IMI. Ní fhéadfaí é sin a bhaint
 amach trí bhíthin treorach, ós rud é nach bhfuil treoir ceangailteach ach ó
 thaobh an toraidh atá le baint amach de agus go bhfágtar faoi na húdaráis
 náisiúnta é an fhoirm agus na modhanna a roghnú. I gcás an togra seo, ámh, is
 gá foirm agus modhanna an chomhair riaracháin trí IMI a shainiú go
 cruinn. Maidir le fasaigh atá fónta, féadtar a thabhairt ar aird gur úsáideadh
 rialacháin i gcomhair córas mór eile teicneolaíochta faisnéise ar leibhéal an
 AE chun aghaidh a thabhairt ar chosaint sonraí agus ar shaincheisteanna eile[11].
 Fairis sin, dá mbeartófaí gníomh a bheadh le glacadh ag an gCoimisiún gan
 Parlaimint na hEorpa ná an Chomhairle, cinneadh ón gCoimisiún cuir i gcás, ní
 dhéanfaí ach aithris ar an status quo agus ní thabharfaí aghaidh ar na
 hábhair imní a chuir an MECS in iúl roimhe seo i ndáil le deimhneacht
 dhlíthiúil maidir leis an saoránach.
 4. IMPLEACHT BHUISÉADACH
 Ó tharla gurb éigeantach do Bhallstáit IMI a úsáid
 faoin Treoir um Sheirbhísí agus de réir na dTreoracha a glacadh le deanaí maidir
 le cearta othar i gcúram sláinte trasteorann a chur i bhfeidhm[12],
 is gá a áirithiú gur féidir le IMI leanúint ar aghaidh ag feidhmiú ar bhonn
 buan. Ar an ábhar sin, agus chun bainistiú níos éifeachtúla agus rialú níos
 fearr ar an mbuiséad a áirithiú, tá sé beartaithe go n‐athaicmeofar an
 caiteachas a bhaineann le IMI trí na costais ar fad a thabhairt faoi aon líne
 buiséid arna bainistiú ag DG MARKT (12.02.01 Cur chun feidhme agus forbairt an
 Mhargaidh Inmheánaigh), mar atá mínithe sa ráiteas airgeadais reachtach a
 ghabhann leis seo.
 Níl tionchar ag an togra seo ar an mbuiséad
 thar a bhfuil foráil déanta maidir leis cheana i gcomhair na mblianta atá le
 teacht i gclárú oifigiúil an Choimisiúin agus tá an togra seo gan dochar do
 chinntí chreat airgeadais ilbhliantúil na mblianta tar éis 2013.
 5. EILIMINTÍ ROGHNACHA
 ·
 An Limistéar Eorpach Eacnamaíoch
 Ábhar a bhaineann leis an LEE atá sa ghníomh atá
 beartaithe agus, dá bhrí sin, ba cheart go gcuimseodh sé an Limistéar Eorpach
 Eacnamaíoch.
 ·
 Míniú mionsonraithe ar an togra
 An bunús dlí a roghnú
 Is é príomhchuspóir an togra feabhas a chur ar na
 dálaí ina bhfeidhmíonn an margadh inmheánach trí uirlis a sholáthar a bheidh
 éifeachtach agus cairdiúil don úsáideoir agus lena n‐éascófar cur chun
 feidhme praiticiúil na bhforálacha sin i ngníomhartha an Aontais lena
 gceanglaítear ar na Ballstáit comhoibriú le chéile agus leis an gCoimisiún agus
 faisnéis a mhalartú (lena n‐áirítear, i go leor cásanna, sonraí
 pearsanta). Chun a áirithiú go bhfeidhmeoidh IMI go héifeachtúil, is gá comhrialacha
 áirithe a leagan síos a bhaineann lena rialú agus lena úsáid. Áirítear leis sin
 an oibleagáid aon chomhordaitheoir IMI náisiúnta amháin a cheapadh in aghaidh
 an Bhallstáit (Airteagal 7), an oibleagáid go bhfuil ar údaráis inniúla
 freagairt shásúil a thabhairt go tráthúil (Airteagal 8(1)) agus an fhoráil go
 bhféadfar faisnéis arna malartú trí IMI a úsáid chun fianaise a thabhairt ar an
 mbonn céanna le faisnéis dá samhail a fuarthas laistigh den Bhallstát céanna
 (Airteagal 8(2)).
 Ag an am céanna, ba cheart a áirithiú gurb ann
 d'ardleibhéal cosanta sonraí agus IMI á chur chun feidhme.
 Caibidil I (Forálacha ginearálta)
 Tá roinnt forálacha ann i ngníomhartha an Aontais
 lena gceanglaítear ar na Ballstáit comhoibriú le chéile agus leis an gCoimisiún
 trí fhaisnéis a mhalartú. Mar shampla, sa Treoir um Cháilíochtaí Gairmiúla,
 sainordaítear comhar riaracháin agus faisnéis áirithe, lena n‐áirítear
 sonraí pearsanta, a mhalartú idir údaráis Ballstát. Ó 2008 i leith, tá
 comhaontú ann idir na Ballstáit IMI a úsáid le haghaidh comhair agus
 malartuithe den sórt sin i gcás líon gairmeacha, agus cuireadh leis an líon sin
 de réir a chéile d'fhonn gach gairm atá á rialáil a chumhdach. Sanntar
 oibleagáidí cúnaimh fhrithpháirtigh do na Ballstáit sa Treoir um Sheirbhísí,
 lena n‐áirítear an oibleagáid faisnéis a sholáthar ar mhodh leictreonach
 (Airteagal 28(6)). I gCinneadh 2009/739/CE an 2 Deireadh Fómhair 2009
 leagtar amach na socruithe praiticiúla chun faisnéis a mhalartú idir Ballstáit
 faoin Treoir um Sheirbhísí.
 Ón 16 Bealtaine 2011 i leith, tá údaráis
 ar fud an AE a dhéileálann le hoibrithe atá ar phostú in ann faisnéis a
 mhalartú trí IMI ar bhonn píolótach[13]. Thairis sin, de thoradh
 na Treorach a glacadh le deanaí maidir le cearta othar i gcúram sláinte
 trasteorann a chur i bhfeidhm, tá sé éigeantach IMI a úsáid chun faisnéis a
 mhalartú maidir le ceart cleachtais gairmithe leighis[14].
 Tá tuilleadh réimsí ina bhféadfaí leas a bhaint as IMI liostaithe sa doiciméad
 a ghabhann leis an Teachtaireacht maidir le Straitéis IMI. Ina theannta sin, ba
 cheart sineirgíochtaí idir IMI agus uirlisí TF eile a úsáideann an Coimisiún a
 iniúchadh, lena n‐áirítear i réimse réitithe fadhbanna.
 Is é is aidhm d'fhorálacha Airteagail 1, 2
 agus 3 cuspóir agus raon feidhme IMI a bhunú.
 Is é is aidhm don sásra
 atáthar a bheartú chun IMI a leathnú chuig gníomhartha nua de chuid an Aontais
 (Airteagal 4) an tsolúbthacht is gá a sholáthar don am atá le teacht agus
 ardleibhéal deimhneachta dlíthiúla agus trédhearcachta a áirithiú, go háirithe
 i gcomhair na ndaoine sin is ábhar do na sonraí. Chun na críche sin, tá na
 gníomhartha sin de chuid an Aontais ina n-úsáidtear IMI faoi láthair leagtha
 amach in Iarscríbhinn I. Ina theannta sin, tá réimsí a d'fhéadfaí IMI a
 leathnú amach chucu amach anseo liostaithe in Iarscríbhinn II. Tar éis
 measúnú a dhéanamh ar fhéidearthacht theicniúil, ar éifeachtúlacht costais, ar
 chairdiúlacht don úsáideoir agus ar an tionchar foriomlán ar an gcóras, chomh
 maith leis na torthaí ó chéim thástála a d'fhéadfaí a dhéanamh, más iomchuí,
 tabharfar de chumhacht don Choimisiún an liosta de réimsí in
 Iarscríbhinn I a thabhairt cothrom le dáta dá réir sin, trí ghníomh
 tarmligthe a ghlacadh.
 Caibidil II (Feidhmeanna agus freagrachtaí
 maidir le IMI)
 Tá forálacha na caibidile seo sár-riachtanach
 ionas go bhfeidhmeoidh an córas go héifeachtúil (e.g. na róil faoi seach atá ag
 an gcomhordaitheoir IMI náisiúnta, in Airteagal 7, agus ag údaráis
 inniúla, in Airteagal 8). Go háirithe, níor cheart cead a bheith ag
 údaráis inniúla amhras a chur ar an luach mar fhianaise a bhaineann le
 doiciméad a fuarthas ó Bhallstát eile ar an aon fhoras amháin go bhfuarthas é
 trí IMI agus ba cheart dóibh caitheamh leis ar an tslí chéanna le doiciméid dá
 samhail de thionscnamh a mBallstáit féin. Léirítear sna forálacha freisin an
 tsolúbthacht a chuireann IMI ar fáil do na Ballstáit na róil éagsúla laistigh
 den chóras a leithdháileadh i gcomhréir lena struchtúr riaracháin náisiúnta
 féin.
 Soiléirítear ról an Choimisiúin in
 Airteagal 9. I gcás na gcineálacha comhair riaracháin a chumhdaítear le
 IMI faoi láthair, ní bheidh i gceist lena ról ach slándáil, infhaighteacht,
 cothabháil agus forbairt na mbogearraí agus an bhonneagair TF le haghaidh IMI a
 áirithiú. D'fhéadfadh an Coimisiún páirt ghníomhach a ghlacadh freisin, ámh, i
 sreafaí oibre IMI, i gcás nósanna imeachta um fhógra mar shampla, ar bhonn
 forálacha dlíthiúla nó socruithe eile atá mar bhunús le húsáid IMI i réimse
 áirithe den mhargadh inmheánach.
 Tá Airteagal 10 maidir le cearta rochtana an‐tábhachtach
 chun cosaint éifeachtach a áirithiú i gcomhair na sonraí pearsanta a
 phróiseáiltear sa chóras. Go háirithe, sonraítear ann nach ceadmhach rochtain
 ar shonraí pearsanta arna bpróiseáil in IMI a bheith ag duine ar bith seachas
 na húsáideoirí IMI atá ag glacadh páirte sa nós imeachta i gceist.
 Caibidil III (Proiseáil sonraí agus
 slándáil)
 Beidh próiseáil sonraí pearsanta le IMI fós
 bunaithe ar shreafaí oibre, sraitheanna ceisteanna agus nósanna imeachta eile
 atá réamhshainithe (Airteagal 12). Tugann sé sin ráthaíocht bhreise do na
 daoine is ábhar do na sonraí go mbeidh trédhearcacht ann.
 Níor cheart sonraí pearsanta a phróiseáiltear le
 IMI a bheith inrochtana ar feadh tréimhse níos faide ná mar is gá. Dá bhrí sin,
 tá sé den tábhacht uastréimhsí coinneála a bhunú, ar cheart na sonraí a
 bhlocáil nuair a bheidh deireadh leo, i.e. nach mbeidh rochtain ag úsáideoirí
 IMI ar na sonraí tríd an ngnáth‐chomhéadan agus ansin iad a scriosadh ón
 gcóras go huathoibríoch cúig bliana tar éis nós imeachta um chomhar riaracháin
 a bheith dúnta (Airteagal 13). Is fearr an rogha sonraí a bhlocáil tar éis
 18 mí (seachas iad a scriosadh láithreach) chun a áirithiú go mbeidh na daoine
 is ábhar do na sonraí in ann a gcearta a fheidhmiú go héifeachtach, mar shampla
 trí fhianaise a fháil gur malartaíodh faisnéis trí IMI chun achomharc a
 dhéanamh in aghaidh cinnidh a bunaíodh ar an malartú sin. Tá an cur chuige sin
 i gcomhréir le rialú na Cúirte Breithiúnais i gCás C‐553/07 Rijkeboer
 freisin.
 Ba cheart go bhféadfaí sonraí pearsanta úsáideoirí
 IMI (e.g. fostaithe údarás náisiúnta a úsáideann IMI) a phróiseáil chun críoch
 a bhaineann le feidhmiú IMI, amhail comhordaitheoirí IMI agus an Coimisiún ag
 áirithiú go bhfeidhmíonn an córas i gceart nó chun faisnéis a bhaineann le
 comhar riaracháin sa mhargadh inmheánach a bhailiú i suirbhéanna
 (Airteagal 14).
 Léiriú is ea Airteagal 15 go n‐úsáidtear
 IMI cheana féin, faoin Treoir um Sheirbhísí agus faoin Treoir um Cháilíochtaí
 Gairmiúla, chun sonraí íogaire a mhalartú, lena n‐áirítear e.g. faisnéis
 maidir le smachtbhannaí araíonachta nó coiriúla.
 Tá sé den tábhacht a shoiléiriú gurb iad na
 rialacha atá leagtha amach i Rialachán (CE) Uimh. 45/2001 na rialacha
 slándála sonraí is infheidhme – ós rud é go ndéantar IMI a fhorbairt, a
 chothabháil agus a hóstáil go lárnach sa Choimisiún (Airteagal 16).
 Caibidil IV (Cearta daoine is ábhar do na
 sonraí agus maoirseacht)
 I bhfianaise líon na n‐údarás inniúil a
 bhaineann úsáid as IMI (breis is 6000 faoi mhí an Mhárta 2011), chomh maith le
 líon na gcásanna agus na gcomhthéacsanna ar féidir IMI a úsáid iontu, ní féidir
 aon réiteach amháin a leagan síos sa Rialachán atá beartaithe a fheilfidh do
 gach cás ina mbeidh daoine is ábhar do na sonraí ag iarraidh a gcearta a
 fheidhmiú. Tá oibleagáidí na n‐údarás inniúil cumhdaithe, i bprionsabal,
 leis an reachtaíocht náisiúnta maidir le cosaint sonraí, agus cumhdaítear in
 Airteagal 15 agus Airteagal 16 saincheisteanna a bhaineann go sonrach le
 IMI (e.g. sonraí blocáilte), chomh maith le hoibleagáidí an Choimisiúin.
 Is gá trédhearcacht a áirithiú do na daoine is ábhar do na sonraí freisin aon
 uair a chuirfear teorainn le feidhmiú a gceart i gcomhthéacs IMI de bharr
 reachtaíochta náisiúnta (Airteagal 19).
 Sna forálacha maidir le maoirseacht chomhordaithe,
 leantar an múnla a bunaíodh i Rialachán VIS agus i Rialachán SIS II[15]
 (Airteagal 20).
 Caibidil V (Raon feidhme geografach IMI)
 Ba cheart dóthain solúbthachta a sholáthar leis an
 ionstraim dlí le haghaidh IMI chun fónamh, ó thaobh úsáid an chórais de,
 d'fhorbairtí a thiocfaidh chun cinn amach anseo, lena n‐áirítear go
 bhféadfadh tríú tíortha a bheith páirteach i malartú faisnéise i réimsí áirithe
 (Airteagal 22), nó go bhféadfadh tír an córas a úsáid i gcomhthéacs iomlán
 inmheánach (Airteagal 21), rud ar léirigh roinnt Ballstát spéis ann cheana. I
 ngach cás den sórt sin, ba cheart feidhm a bheith i gcónaí ag na ráthaíochtaí
 ar chosaint ar shonraí pearsanta.
 Caibidil VI (Forálacha críochnaitheacha)
 Le go bhféadfar IMI a leathnú go gníomhartha eile
 de chuid an Aontais, tabharfar de chumhacht don Choimisiún liosta na
 bhforálacha a chumhdaítear le IMI cheana a thabhairt cothrom le dáta, de réir
 mar atá liostaithe in Iarscríbhinn I, agus tá forálacha breise ar áireamh
 in Iarscríbhinn II.
 Gabhann an Coimisiún de láimh tuarascálacha a
 sholáthar go tráthrialta maidir le feidhmiú IMI, inter alia bunaithe ar
 fhaisnéis staidrimh arna haisghabháil ón gcóras agus arna soláthar ag Ballstáit
 arna iarraidh sin orthu, más iomchuí (Airteagal 26).
 2011/0226 (COD)
 Togra le haghaidh
 RIALACHÁIN Ó PHARLAIMINT NA hEORPA AGUS
 ÓN gCOMHAIRLE
 maidir le comhar riaracháin trí Chóras
 Faisnéise an Mhargaidh Inmheánaigh
 ('Rialachán IMI')
 (Téacs atá ábhartha maidir leis an LEE)
 TÁ PARLAIMINT NA hEORPA AGUS
 COMHAIRLE AN AONTAIS EORPAIGH,
 Ag féachaint don Chonradh ar Fheidhmiú an
 Aontais Eorpaigh, agus go háirithe Airteagal 114 de,
 Ag féachaint don togra ón gCoimisiún Eorpach,
 Tar éis dóibh an dréachtghníomh reachtach a
 chur chuig na parlaimintí náisiúnta,
 Ag féachaint don tuairim ó Choiste Eacnamaíoch
 agus Sóisialta na hEorpa[16],
 Ag féachaint don tuairim ón Maoirseoir Eorpach
 ar Chosaint Sonraí,
 Ag gníomhú dóibh i gcomhréir leis an
 ngnáthnós imeachta reachtach,
 De bharr an méid seo a leanas:
 (1)
 Chun gníomhartha áirithe de chuid an Aontais a chur
 i bhfeidhm, ar gníomhartha iad lena rialaítear saorghluaiseacht earraí, daoine,
 seirbhísí agus caipitil sa mhargadh inmheánach, ní mór do na Ballstáit
 comhoibriú le chéile agus faisnéis a mhalartú le chéile agus leis an
 gCoimisiún. Ó tharla gur minic nach sonraítear sna gníomhartha sin modhanna
 praiticiúla chun malartú faisnéise den chineál sin a chur chun feidhme, is gá
 socruithe praiticiúla iomchuí a dhéanamh.
 (2)
 Is éard atá i gCóras Faisnéise an Mhargaidh
 Inmheánaigh (dá ngairtear 'IMI' anseo feasta) bogearra feidhme a bhfuil fáil
 air tríd an idirlíon agus a d'fhorbair an Coimisiún Eorpach i gcomhar leis na
 Ballstáit, chun cúnamh a thabhairt do na Ballstáit na ceanglais maidir le
 malartú faisnéise atá leagtha síos i ngníomhartha an Aontais a chur chun
 feidhme go praiticiúil trí shásra cumarsáide láraithe a sholáthar chun malartú
 faisnéise thar theorainneacha agus cúnamh frithpháirteach a éascú. Go háirithe,
 cuidíonn IMI le húdaráis inniúla a gcontrapháirteanna i mBallstát eile a
 aithint, malartú na faisnéise, sonraí pearsanta san áireamh, a bhainistiú ar
 bhonn nósanna imeachta simplí agus aontaithe agus constaicí teanga a shárú de
 bharr sreafaí oibre atá réamhshainithe agus réamhaistrithe.
 (3)
 Ba cheart a bheith ina chuspóir do IMI feidhmiú an
 mhargaidh inmheánaigh a fheabhsú trí uirlis éifeachtach chairdiúil a sholáthar
 chun comhar riaracháin idir na Ballstáit agus an Coimisiún a chur chun feidhme,
 agus sa dóigh sin cur i bhfeidhm gníomhartha de chuid an Aontais atá leagtha
 amach sna hIarscríbhinní a ghabhann leis an Rialachán seo a éascú.
 (4)
 Sa Teachtaireacht ón gCoimisiún[17]
 ‘Rialachas níos fearr ar an Margadh Aonair trí chomhar riaracháin níos fearr:
 Straitéis chun Córas Faisnéise an Mhargaidh Inmheánaigh a leathnú agus a
 fhorbairt’ leagadh amach pleananna a d'fhéadfaí a úsáid dá mbeadh IMI le
 leathnú go gníomhartha eile de chuid an Aontais. Ina Theachtaireacht dar
 teideal 'Gníomh um an Margadh Aonair', leag an Coimisiún béim ar an tábhacht a
 bhaineann le IMI chun comhar a neartú i measc na ngníomhairí atá rannpháirteach
 sa mhargadh aonair, lena n‐áirítear ar an leibhéal áitiúil, agus sa dóigh
 sin cuirtear le rialachas níos fearr ar an margadh aonair[18].
 Dá bhrí sin, is gá creat fónta dlí a bhunú le haghaidh IMI, maille le sraith
 comhrialacha chun a áirithiú go bhfeidhmeoidh an córas go héifeachtúil.
 (5)
 I gcás ina gceanglófar le foráil i ngníomh de chuid
 an Aontais go malartóidh Ballstáit sonraí pearsanta agus ina ndéanfar foráil
 chun críche na próiseála sin, ba cheart a mheas gur leor í foráil den sórt sin
 mar bhunús dlí chun sonraí pearsanta a phróiseáil, faoi réir coinníollacha atá
 leagtha amach in Airteagal 8 agus in Airteagal 52 den Chairt um
 Chearta Bunúsacha an Aontais Eorpaigh. Ba cheart breathnú ar IMI mar uirlis a
 úsáidtear go príomha chun faisnéis (lena n‐airítear sonraí pearsanta) a
 mhalartú, ar faisnéis í a mhalartófaí ar mhodhanna eile i gcásanna eile, lena n‐áirítear
 tríd an ngnáthphost, trí fhacs nó trí ríomhphost ar bhonn oibleagáide dlíthiúla
 arna forchur ar údaráis agus ar chomhlachtaí na mBallstát i ngníomhartha an
 Aontais.
 (6)
 De réir phrionsabal an phríobháideachais d'aon ghnó
 (privacy by design) a urramú, tugadh aird, agus IMI á fhorbairt, ar
 cheanglais na reachtaíochta maidir le cosaint sonraí agus urramaíodh cosaint
 sonraí ann ón gcéad lá riamh, go háirithe de bharr na srianta a chuirtear ar rochtain
 ar shonraí pearsanta a mhalartaítear sa chóras. Dá bhrí sin, baineann leibhéal
 cosanta agus slándála i bhfad níos airde le IMI i gcomparáid le modhanna eile
 chun faisnéis a mhalartú amhail an post, teileafón, facs nó ríomhphost.
 (7)
 Ba cheart comhar riaracháin ar mhodh leictreonach
 idir Ballstáit agus idir Ballstáit agus an Coimisiún a bheith i gcomhréir leis
 na rialacha maidir le sonraí pearsanta a chosaint atá leagtha síos i dTreoir
 95/46/CE ó Pharlaimint na hEorpa agus ón gComhairle an 24 Deireadh Fómhair 1995
 maidir le daoine aonair a chosaint i dtaca le próiseáil sonraí pearsanta agus
 maidir le saorghluaiseacht sonraí den sórt sin[19] agus i Rialachán
 (CE) Uimh. 45/2001 ó Pharlaimint na hEorpa agus ón gComhairle an
 18 Nollaig 2000 maidir le daoine aonair a chosaint i dtaca le próiseáil
 sonraí pearsanta ag institiúidí agus ag comhlachtaí an Chomhphobail agus maidir
 le saorghluaiseacht sonraí den sórt sin[20].
 (8)
 Chun trédhearcacht a áirithiú, go háirithe le
 haghaidh na ndaoine is ábhar do na sonraí, ba cheart na gníomhartha de chuid an
 Aontais a úsáidfear IMI ina leith a liostú in Iarscríbhinn I a ghabhann
 leis an Rialachán seo. Ba cheart réimsí a bhféadfaí leathnú amach chucu a
 leagan amach in Iarscríbhinn II. Is iomchuí sraith gníomhartha de chuid an
 Aontais a shainaithint in Iarscríbhinn II inar gá meastóireacht a dhéanamh
 ar an bhféidearthacht theicniúil, ar an éifeachtúlacht costais, ar an
 gcairdiúlacht don úsáideoir agus ar thionchar foriomlán an chórais sula
 gcinnfear IMI a úsáid i gcomhair gníomhartha den sórt sin.
 (9)
 Níor ceart do rud ar bith sa Rialachán seo cosc a
 chur ar na Ballstáit ná ar an gCoimisiún a chinneadh IMI a úsáid chun faisnéis
 a mhalartú nach mbaineann próiseáil sonraí pearsanta leis.
 (10)
 Ba cheart na rialacha i dtaobh IMI a úsáid chun
 críche comhair riaracháin a leagan amach sa Rialachán seo, agus d'fhéadfaí a
 chumhdach faoin gcomhar riaracháin sin, inter alia, malartú faisnéise
 duine le duine, nósanna imeachta um fhógra, sásraí foláirimh, socruithe cúnaimh
 fhrithpháirtigh agus réiteach fadhbanna.
 (11)
 Ba cheart do na Ballstáit a bheith in ann
 feidhmeanna agus freagrachtaí i ndáil le IMI a chur in oiriúint dá struchtúir
 riaracháin inmheánacha nó riachtanais ar leith atá ag sreabhadh oibre sonrach
 IMI a chur san áireamh. Féadfaidh comhordaitheoir tarmligthe IMI amháin, nó
 níos mó, cúraimí comhordaitheoirí IMI a chur i gcrích, ina n-aonair nó i bpáirt
 le comhordaitheoirí eile, i gcomhair réimse ar leith den mhargadh inmheánach, i
 gcomhair roinne ar leith den riarachán, i gcomhair réigiúin gheografaigh, nó de
 réir critéir eile.
 (12)
 Cé gur uirlis chumarsáide nach bhfuil ar fáil don
 phobal i gcoitinne ach d'údaráis phoiblí amháin é IMI go bunúsach, d'fhéadfadh
 sé gur ghá modhanna teicniúla a fhorbairt le go bhféadfadh gníomhairí
 seachtracha amhail saoránaigh, gnóthais agus eagraíochtaí caidreamh a dhéanamh
 leis na húdaráis phoiblí chun faisnéis a thabhairt agus chun sonraí a
 aisghabháil, nó chun a gcearta a fheidhmiú mar dhaoine is ábhar do na sonraí.
 Ba cheart coimircí iomchuí i gcomhair cosanta sonraí a bheith ar áireamh le
 modhanna teicniúla den sórt sin.
 (13)
 Eascraíonn malartú faisnéise trí IMI ón oibleagáid
 dhlíthiúil atá ar údaráis na mBallstát cúnamh frithpháirteach a thabhairt. Chun
 a áirithiú go bhfeidhmeoidh an margadh inmheánach mar is iomchuí, níor cheart an
 luach atá uirthi mar fhianaise in imeachtaí riaracháin a bhaint den fhaisnéis a
 fhaigheann údarás inniúil ó Bhallstát eile trí IMI ar an aon fhoras amháin gur
 de thionscnamh Ballstáit eile í nó go bhfuarthas ar mhodh leictreonach í, agus
 ba cheart don údarás caitheamh léi sa tslí chéanna le doiciméid dá samhail de
 thionscnamh a Ballstáit féin.
 (14)
 Chun ardleibhéal cosanta sonraí a áirithiú, is gá
 uastréimhsí coinneála a bhunú i gcomhair sonraí pearsanta in IMI. Is gá go
 mbeadh na tréimhsí sin fada go leor, áfach, le go mbeidh na daoine is ábhar do
 na sonraí in ann a gcearta a fheidhmiú ina n‐iomláine, trí fhianaise a
 fháil gur malartaíodh sonraí chun achomharc a dhéanamh in aghaidh cinnidh mar
 shampla.
 (15)
 Ba cheart go bhféadfaí ainm agus sonraí teagmhála
 úsáideoirí IMI a phróiseáil chun críocha a luíonn le cuspóirí an Rialacháin
 seo, lena n‐áirítear faireachán a dhéanamh ar an úsáid a bhaineann
 comhordaitheoirí IMI agus an Coimisiún as an gcóras, tionscnaimh chumarsáide,
 oiliúna agus feasachta, agus faisnéis a bhailiú maidir le comhar riaracháin nó
 cúnamh frithpháirteach sa mhargadh inmheánach.
 (16)
 Ba cheart don Mhaoirseoir Eorpach ar Chosaint
 Sonraí a áirithiú go gcuirfear forálacha an Rialacháin seo i bhfeidhm agus
 faireachán a dhéanamh air sin, lena n‐áirítear na forálacha ábhartha
 maidir le slándáil sonraí.
 (17)
 Ba cheart na daoine is ábhar do na sonraí a chur ar
 an eolas i dtaobh phróiseáil a sonraí pearsanta in IMI agus go bhfuil ceart
 rochtana acu ar na sonraí a bhaineann leo, maille leis an gceart sonraí
 míchruinne a cheartú agus sonraí a próiseáladh go mídhleathach a scriosadh, i
 gcomhréir leis an reachtaíocht náisiúnta lena gcuirtear Treoir 95/46/CE
 chun feidhme.
 (18)
 Chun na nósanna imeachta um chomhar riaracháin a
 sholáthraítear in IMI a éascú, ba cheart sreafaí oibre, sraitheanna ceisteanna
 agus foirmeacha réamhshainithe arna dtarraingt suas ag an gCoimisiún chun na
 críche sin a bheith ann, agus más iomchuí comhaid cheangailte agus ionchur
 téacs shaoir a bheith mar fhorlíonadh orthu. Chun a áirithiú go bhfuil dóthain
 trédhearcachta ann do na daoine is ábhar do na sonraí, ba cheart na sreafaí
 oibre agus foirmeacha réamhshainithe agus na socruithe eile a bhaineann le
 nósanna imeachta um chomhar riaracháin in IMI a phoibliú.
 (19)
 I gcás ina gcuirfidh Ballstáit, i gcomhréir le
 hAirteagal 13 de Threoir 95/46/CE, aon teorainneacha nó eisceachtaí le
 cearta na ndaoine is ábhar do na sonraí, ba cheart faisnéis i dtaobh na
 dteorainneacha nó na n‐eisceachtaí sin a phoibliú chun trédhearcacht
 iomlán a áirithiú do na daoine is ábhar do na sonraí. Ba cheart na heisceachtaí
 nó teorainneacha sin a bheith riachtanach agus comhréireach leis an gcuspóir
 atá beartaithe agus faoi réir coimircí leordhóthanacha.
 (20)
 Ba cheart Cinneadh 2008/49/CE ón gCoimisiún an 12 Nollaig 2007
 maidir le cur chun feidhme Chóras Faisnéise an Mhargaidh Inmheánaigh (IMI) i
 dtaca le cosaint sonraí pearsanta a aisghairm[21]. Cinneadh
 2009/739/CE ón gCoimisiún an 2 Deireadh Fómhair 2009 lena leagtar
 amach na socruithe praiticiúla chun faisnéis a mhalartú ar mhodhanna leictreonacha
 idir na Ballstáit faoi Chaibidil VI de Threoir 2006/123/CE ó Pharlaimint
 na hEorpa agus ón gComhairle maidir le seirbhísí sa mhargadh inmheánach[22],
 ba cheart go leanfadh sé d'fheidhm a bheith aige maidir le saincheisteanna a
 bhaineann le faisnéis a mhalartú faoi Threoir 2006/123/CE maidir le seirbhísí
 sa mhargadh inmheánach[23].
 (21)
 Ba cheart a thabhairt de chumhacht don Choimisiún
 gníomhartha tarmligthe a ghlacadh i gcomhréir le hAirteagal 290 den
 Chonradh i ndáil le gníomhartha de chuid an Aontais, i measc na ngníomhartha
 sin atá liostaithe in Iarscríbhinn II, inar féidir forálacha maidir le
 comhar riaracháin agus malartú faisnéise a chur chun feidhme trí IMI,
 TAR ÉIS AN RIALACHÁN SEO A
 GHLACADH:
 Caibidil
 I
 FORÁLACHA
 GINEARÁLTA
 Airteagal 1
 Ábhar
 Leagtar síos leis an Rialachán seo rialacha i
 gcomhair úsáid Chóras Faisnéise an Mhargaidh Inmheánaigh ('IMI' anseo feasta)
 le haghaidh comhair riaracháin, lena n‐áirítear próiseáil sonraí
 pearsanta, idir údaráis inniúla sna Ballstáit agus an Coimisiún.
 Airteagal 2
 Córas
 Faisnéise an Mhargaidh Inmheánaigh a bhunú
 Córas Faisnéise an Mhargaidh Inmheánaigh a
 bhunaítear leis an Rialachán seo.
 Airteagal 3
 Raon
 feidhme
 Úsáidfear IMI chun faisnéis a mhalartú idir
 údaráis inniúla sna Ballstáit agus an Coimisiún, ar faisnéis í a bhfuil gá léi
 chun gníomhartha a bhaineann leis an margadh inmheánach a chur chun feidhme
 agus lena ndéantar foráil maidir le comhar riaracháin, lena n‐áirítear
 malartú sonraí pearsanta, idir Ballstáit nó idir Ballstáit agus an Coimisiún.
 Tá na gníomhartha a bhaineann leis an margadh inmheánach leagtha amach in
 Iarscríbhinn I.
 Airteagal 4
 IMI a
 fhorbairt
 1.
 I gcás na ngníomhartha atá liostaithe in
 Iarscríbhinn II a ghabhann leis an Rialachán seo, féadfaidh an Coimisiún a
 chinneadh go n‐úsáidfear IMI, ag cur féidearthacht theicniúil,
 éifeachtúlacht costais, cairdiúlacht don úsáideoir agus an tionchair
 fhoriomláin ar an gcóras san áireamh. I gcásanna den sórt sin, tabharfar de
 chumhacht don Choimisiún na gníomhartha sin a áireamh in Iarscríbhinn I de
 réir an nós imeachta dá dtagraítear in Airteagal 23.
 2.
 Féadfaidh céim thástála (treoirthionscadal), a
 mhairfidh ar feadh tréimhse teoranta agus a mbeidh roinnt Ballstát nó na
 Ballstáit ar fad páirteach inti, a bheith ann sula nglactar an gníomh
 tarmligthe.
 Airteagal 5
 Sainmhínithe
 Chun críocha an Rialacháin seo, beidh feidhm
 ag na sainmhínithe a leagtar síos i dTreoir 95/46/CE agus i
 Rialachán (CE) Uimh. 45/2001.
 Ina dteannta sin, beidh feidhm ag na
 sainmhínithe seo a leanas freisin:
 (a)
 ciallóidh 'Córas Faisnéise an Mhargaidh
 Inmheánaigh' ('IMI') an uirlis leictreonach arna soláthar ag an gCoimisiún
 Eorpach chun comhar riaracháin idir údaráis náisiúnta agus an Coimisiún a
 éascú;
 (b)
 ciallóidh 'comhar riaracháin' údaráis inniúla na
 mBallstát agus an Coimisiún ag obair i ndlúthchomhar le chéile, trí fhaisnéis a
 mhalartú, lena n‐áirítear trí bhíthin fógraí, nó trí chúnamh
 frithpháirteach a thabhairt, lena n‐áirítear cúnamh chun fadhbanna a
 réiteach, chun na críche dlí an Aontais a chur i bhfeidhm níos fearr;
 (c)
 ciallóidh 'réimse den mhargadh inmheánach' réimse
 reachtach nó feidhme den mhargadh inmheánach de réir bhrí Airteagal 26(2)
 den Chonradh ina n‐úsáidtear IMI i gcomhréir le hAirteagal 3 thuas;
 (d)
 ciallóidh 'nós imeachta um chomhar riaracháin'
 sreabhadh oibre réamhshainithe a sholáthraítear in IMI lenar féidir le
 gníomhairí IMI cumarsáid agus caidreamh a dhéanamh le chéile ar mhodh
 struchtúrtha;
 (e)
 ciallóidh 'údarás inniúil' aon chomhlacht atá
 bunaithe ar leibhéal náisiúnta, réigiúnach nó áitiúil a bhfuil freagrachtaí
 sonracha aige a bhaineann le dlí náisiúnta nó dlí an Aontais a chur i bhfeidhm
 i réimse amháin nó níos mó den mhargadh inmheánach agus a bhfuil a chlárúchán
 in IMI bailíochtaithe ag comhordaitheoir IMI;
 (f)
 ciallóidh 'comhordaitheoir IMI' comhlacht arna
 cheapadh ag na Ballstáit chun cúraimí tacaíochta a dhéanamh a bhfuil gá leo
 ionas go bhfeidhmeoidh IMI go héifeachtúil i gcomhréir leis an Rialachán seo;
 (g)
 ciallóidh 'úsáideoir IMI' duine nádúrtha atá ag
 obair faoi rialú údaráis inniúil, rialú comhordaitheora IMI nó rialú an Choimisiúin
 agus atá cláraithe in IMI thar a gceann;
 (h)
 ciallóidh 'gníomhairí IMI' na húdaráis inniúla, na
 comhordaitheoirí IMI agus an Coimisiún;
 (i)
 ciallóidh 'gníomhairí seachtracha' daoine nádúrtha
 nó dlítheanacha cé is moite d'úsáideoirí IMI a fhéadfaidh IMI a úsáid ar mhodh
 teicniúil agus i gcomhréir le sreabhadh oibre réamhshainithe arna sholáthar
 chun na críche sin;
 (j)
 ciallóidh 'blocáil' modh teicniúil a chur i
 bhfeidhm lena n-áiritheofar nach mbeidh rochtain ag úsáideoirí IMI ar shonraí
 pearsanta trí ghnáth-chomhéadan an fheidhmchláir.
 Caibidil II
 FEIDHMEANNA AGUS FREAGRACHTAÍ MAIDIR LE IMI
 Airteagal 6
 Cuspóir ginearálta
 Ní dhéanfaidh gníomhairí IMI sonraí pearsanta
 a aistriú ná a phróiseáil ach chun na gcríoch atá sainmhínithe sa bhunús dlí
 ábhartha dá dtagraítear in Iarscríbhinn I.
 Airteagal 7
 Comhordaitheoirí IMI
 1.
 Ceapfaidh gach Ballstát comhordaitheoir náisiúnta
 IMI amháin a mbeidh na cúraimí seo a leanas air:
 (a)
 comhordaitheoirí IMI agus údaráis inniúla a chlárú
 nó a gclárúcháin a bhailíochtú;
 (b)
 gníomhú mar an príomhphointe teagmhála le haghaidh
 saincheisteanna a bhaineann le IMI agus gníomhú mar idirghabhálaí an
 Choimisiúin, i gcás gnéithe a bhaineann le sonraí pearsanta a chosaint freisin;
 (c)
 eolas, oiliúint agus tacaíocht, lena n‐áirítear
 tacaíocht theicniúil, a sholáthar d’údaráis inniúla agus úsáideoirí IMI;
 (d)
 feidhmiú éifeachtúil an chórais a áirithiú, lena n‐áirítear
 freagairtí tráthúla agus leordhóthanacha ó údaráis inniúla ar iarrataí ar
 chomhar riaracháin.
 2.
 Sa bhreis air sin, féadfaidh gach Ballstát
 comhordaitheoir IMI amháin nó níos mó a cheapadh chun ceann amháin nó níos mó
 de na cúraimí thuas a dhéanamh, ag brath ar a struchtúr inmheánach riaracháin
 féin.
 3.
 Cuirfidh na Ballstáit na comhordaitheoirí IMI arna
 gceapadh i gcomhréir le mír 1 agus mír 2 in iúl don Choimisiún,
 maille leis na cúraimí a bheidh orthu. Roinnfidh an Coimisiún an fhaisnéis sin leis na Ballstáit eile.
 4.
 Áiritheoidh na Ballstáit go bhfuil acmhainní
 leordhóthanacha ag comhordaitheoirí IMI chun a ndualgais a chomhlíonadh i
 gcomhréir leis an Rialachán seo.
 5.
 Féadfaidh gach comhordaitheoir IMI feidhmiú mar
 údarás inniúil. Más amhlaidh an cás,
 beidh na cearta rochtana céanna ag comhordaitheoir IMI agus atá ag údarás
 inniúil. Ina cháil mar ghníomhaire
 IMI, déanfaidh gach comhordaitheoir IMI rialú ar a ghníomhaíochtaí próiseála
 sonraí féin.
 Airteagal 8
 Údaráis inniúla
 1.
 I gcás comhair trí IMI, áiritheoidh na húdaráis
 inniúla go dtabharfar freagairt shásúil laistigh den tréimhse is giorra is
 féidir nó faoin spriocdháta arna leagan síos leis an ngníomh is infheidhme de
 chuid an Aontais, ag gníomhú dóibh trí úsáideoirí IMI i gcomhréir le nósanna
 imeachta um chomhar riaracháin.
 2.
 Féadfaidh údaráis inniúla aon fhaisnéis, doiciméid,
 torthaí, ráitis, fíorchóipeanna deimhnithe nó eolas a cuireadh in iúl trí IMI a
 úsáid mar fhianaise ar an mbonn céanna le doiciméid dá samhail a fuarthas ina
 dtír féin, chun críocha atá ag luí leis na críocha lenar bailíodh na sonraí an
 chéad uair riamh.
 3.
 Déanfaidh gach údarás inniúil rialú ar a
 ghníomhaíochtaí próiseála sonraí féin a fheidhmeoidh úsáideoir IMI atá faoina
 údarás, agus áiritheoidh sé gur féidir leis na daoine is ábhar do na sonraí a
 gcearta a fheidhmiú i gcomhréir le Caibidil III agus Caibidil IV,
 nuair is iomchuí.
 4.
 Áiritheoidh na Ballstáit go bhfuil acmhainní
 leordhóthanacha ag na húdaráis inniúla chun a ndualgais a chomhlíonadh i
 gcomhréir leis an Rialachán seo.
 Airteagal 9
 An Coimisiún
 1.
 Áiritheoidh an Coimisiún slándáil, infhaighteacht,
 cothabháil agus forbairt na mbogearraí agus an bhonneagair TF le haghaidh IMI. Soláthróidh sé córas ilteangach, oiliúint i
 gcomhar leis na Ballstáit agus deasc chabhrach chun cúnamh a thabhairt do na
 Ballstáit IMI a úsáid.
 2.
 Féadfaidh an Coimisiún bheith rannpháirteach i
 nósanna imeachta um chomhar riaracháin ina ndéantar sonraí pearsanta a phróiseáil,
 nuair a cheanglaítear amhlaidh leis an ngníomh de chuid an Aontais atá
 liostaithe in Iarscríbhinn I.
 3.
 Cláróidh an Coimisiún na comhordaitheoirí náisiúnta
 IMI agus tabharfaidh sé rochtain ar IMI dóibh.
 4.
 Cuirfidh an Coimisiún oibríochtaí próiseála i bhfeidhm
 ar shonraí pearsanta in IMI, i gcás ina bhfuil foráil déanta dó sin sa
 Rialachán seo.
 5.
 Chun a chúraimí a fheidhmiú faoin Airteagal seo
 agus chun tuarascálacha agus staidreamh a sholáthar, beidh rochtain ag an
 gCoimisiún ar an bhfaisnéis riachtanach a bhaineann leis na hoibríochtaí
 próiseála arna bhfeidhmiú in IMI.
 Airteagal 10
 Cearta rochtana ag gníomhairí agus ag
 úsáideoirí IMI
 1.
 Ní bheidh rochtain ar IMI ach ag úsáideoirí IMI atá
 ag gníomhú ar son ghníomhaire IMI agus arna gcuí-údarú ag gníomhaire IMI.
 2.
 Ainmneoidh na Ballstáit, i gcomhar leis an
 gCoimisiún, comhordaitheoirí IMI agus údaráis inniúla agus na réimsí den
 mhargadh inmheánach ina bhfuil inniúlacht acu.
 3.
 Déanfaidh gach gníomhaire IMI na cearta rochtana
 iomchuí a dheonú agus a chúlghairm, de réir mar is gá, i leith úsáideoirí IMI
 sa réimse den mhargadh inmheánach ina bhfuil inniúlacht aige.
 4.
 Cuirfear modhanna teicniúla iomchuí i bhfeidhm chun
 a áirithiú gur féidir le húsáideoirí IMI rochtain a fháil ar shonraí pearsanta
 arna bpróiseáil san IMI ar bhonn riachtanais amháin, agus laistigh den réimse
 nó de na réimsí den mhargadh inmheánach inar deonaíodh cearta rochtana dóibh i
 gcomhréir le mír 3.
 5.
 Cuirfear cosc le húsáid sonraí pearsanta a ndéantar
 próiseáil orthu trí IMI ar mhaithe le cuspóir sonrach agus ar bhealach nach
 bhfuil ag luí leis an gcuspóir bunaidh sin, ach amháin má dhéantar foráil
 shainráite maidir leis sin sa dlí.
 6.
 I gcás ina bhfuil próiseáil sonraí pearsanta mar
 chuid de nós imeachta um chomhar riaracháin, ní bheidh rochtain ach ag na húsáideoirí
 IMI atá rannpháirteach sa nós imeachta sin ar na sonraí pearsanta sin.
 7.
 Féadfaidh gníomhairí seachtracha IMI a úsáid leis
 na modhanna teicniúla dá bhforáiltear chun na críche sin chun comhar riaracháin
 idir údaráis inniúla sna Ballstáit a éascú nuair is gá, nó chun a gcearta mar
 dhaoine is ábhar do na sonraí a fheidhmiú, nó nuair a fhoráiltear a mhalairt le
 gníomh de chuid an Aontais.
 Airteagal 11
 Rúndacht
 1.
 Cuirfidh gach Ballstát a rialacha maidir le
 rúndacht ghairmiúil nó dualgais choibhéiseacha rúndachta eile i bhfeidhm maidir
 lena ngníomhairí IMI agus lena n‐úsáideoirí IMI, i gcomhréir leis an
 reachtaíocht náisiúnta.
 2.
 Áiritheoidh gníomhairí IMI go gcomhlíonfaidh
 úsáideoirí IMI atá ag obair faoina n‐údarás iarrataí ó ghníomhairí IMI
 eile go ndéileálfar leis an bhfaisnéis a aistrítear trí IMI ar bhealach rúnda.
 Airteagal 12
 Nósanna imeachta um chomhar riaracháin
 Beidh IMI
 bunaithe ar nósanna imeachta um chomhar riaracháin arna bhforbairt agus arna
 dtabhairt chun dáta chun na críche sin ag an gCoimisiún, i ndlúthchomhar leis
 na Ballstáit.
 Caibidil III
 PRÓISEÁIL SONRAÍ AGUS SLÁNDÁIL
 Airteagal 13
 Sonraí pearsanta a choinneáil
 1.
 Déanfar sonraí pearsanta arna bpróiseáil in IMI a
 bhlocáil ocht mí dhéag ar a dhéanaí tar éis nós imeachta um chomhar riaracháin
 a dhúnadh go foirmiúil, ach amháin má iarrann údarás inniúil go sonrach an
 bhlocáil a dhéanamh roimh an tréimhse sin, de réir an cháis.
 2.
 I gcás ina mbunaítear stór faisnéise le nós
 imeachta um chomhar riaracháin in IMI, ar stór é a mbeidh gníomhairí IMI in ann
 tarraingt air amach anseo, féadfar próiseáil a dhéanamh ar na sonraí pearsanta
 atá sa stór sin a fhad agus is gá chun na críche sin, le toiliú an duine is
 ábhar do na sonraí nó, nuair is gá, chun gníomh de chuid an Aontais a
 chomhlíonadh.
 3.
 Ní dhéanfar sonraí pearsanta arna mblocáil de bhun
 an Airteagail seo, gan stóráil na sonraí a áireamh, a phróiseáil ach chun
 críocha cruthúnais i dtaobh malartú faisnéise trí IMI, nó le toiliú an duine is
 ábhar do na sonraí.
 4.
 Déanfar na sonraí blocáilte a scriosadh go huathoibríoch,
 cúig bliana tar éis an nós imeachta um chomhar riaracháin a dhúnadh.
 5.
 Déanfaidh an Coimisiún a áirithiú, trí mhodhanna
 teicniúla, go mblocálfar agus go scriosfar na sonraí pearsanta agus go n‐aisghabhfar
 iad i gcomhréir le mír 3.
 Airteagal 14
 Sonraí pearsanta úsáideoirí IMI a choinneáil
 1.
 De mhaolú ar Airteagal 13, beidh feidhm ag
 mír 2 agus mír 3 maidir le sonraí pearsanta úsáideoirí IMI a
 choinneáil.
 2.
 Déanfar sonraí pearsanta a bhaineann le húsáideoirí
 IMI a stóráil in IMI chomh fada agus a leanann siad de bheith ina n‐úsáideoirí
 IMI, agus féadfar na sonraí a phróiseáil chun críocha atá ag teacht le cuspóirí
 an Rialacháin seo.
 Áireofar sna sonraí pearsanta sin ainm iomlán an
 úsáideora agus na sonraí teagmhála leictreonacha agus eile is gá chun críocha
 an Rialacháin seo.
 3.
 Nuair a scoireann duine nádúrtha de bheith ina
 úsáideoir IMI, déanfar na sonraí pearsanta a bhaineann leis a bhlocáil ar
 mhodhanna teicniúla ar feadh tréimhse cúig bliana. Ní phróiseálfar iad, gan stóráil na sonraí a áireamh, ach chun críocha
 cruthúnais i dtaobh malartú faisnéise trí IMI, agus scriosfar iad ag deireadh
 na tréimhse cúig bliana.
 Airteagal 15
 Catagóirí speisialta sonraí a phróiseáil
 1.
 Ní cheadófar próiseáil le IMI ar chatagóirí
 speisialta sonraí dá dtagraítear in Airteagal 8(1) de
 Threoir 95/46/CE agus in Airteagal 10(1) de Rialachán (CE) Uimh.
 45/2001 ach ar bhonn forais speisialta atá luaite in Airteagal 8(2) den
 Treoir agus in Airteagal 10(2) den Rialachán agus le coimircí iomchuí chun
 cearta daoine aonair a ndéantar próiseáil ar a sonraí pearsanta a áirithiú.
 2.
 Féadfar IMI a úsáid chun sonraí a bhaineann leis na
 cionta, na ciontuithe coiriúla nó na bearta slándála dá dtagraítear in
 Airteagal 8(5) de Threoir 95/46/CE agus in Airteagal 10(5) de
 Rialachán (CE) Uimh. 45/2001 a phróiseáil, lena n‐áirítear faisnéis
 maidir le smachtbhannaí araíonachta, riaracháin nó coiriúla nó faisnéis eile is
 gá le dea-cháil duine aonair nó duine dhlítheanaigh a bhunú, i gcás ina
 ndéantar foráil maidir le próiseáil na sonraí sin i ngníomh de chuid an Aontais
 arb é is bunús leis an bpróiseáil, nó le toiliú sainráite an duine is ábhar do
 na sonraí, faoi réir na gcoimircí sonracha iomchuí.
 Airteagal 16
 Slándáil
 1.
 Comhlíonfaidh próiseáil sonraí pearsanta faoin
 Rialachán seo na rialacha maidir le slándáil sonraí arna nglacadh ag an
 gCoimisiún faoi bhun Airteagal 22 de Rialachán
 (CE) Uimh. 45/2001.
 2.
 Cuirfidh an Coimisiún i bhfeidhm na bearta is gá
 chun slándáil na sonraí pearsanta arna bpróiseáil in IMI a áirithiú, lena n‐áirítear
 rialú iomchuí ar rochtain ar shonraí agus plean slándála a choinneofar chun
 dáta.
 3.
 I gcás teagmhais slándála, áiritheoidh an Coimisiún
 gur féidir na sonraí pearsanta sin a próiseáladh in IMI a fhíorú, maille le
 cathain a próiseáladh iad, cé a rinne an phróiseáil agus cad chuige a ndearnadh
 an phróiseáil sin.
 Caibidil IV
 CEARTA DAOINE IS ÁBHAR DO NA SONRAÍ AGUS MAOIRSEACHT
 Airteagal 17
 Faisnéis le haghaidh na ndaoine is ábhar do na sonraí agus
 trédhearcacht
 1.
 Áiritheoidh gníomhairí IMI go gcuirfear daoine is
 ábhar do na sonraí ar an eolas faoin bpróiseáil a dhéantar ar a sonraí
 pearsanta in IMI agus go mbeidh rochtain acu ar fhógra príobháideachais ina
 mínítear a gcearta agus cén chaoi na cearta sin a fheidhmiú, i gcomhréir le
 hAirteagal 10 nó le hAirteagal 11 de Threoir 1995/46/CE agus leis an
 reachtaíocht náisiúnta atá i gcomhréir leis an Treoir sin.
 2.
 Déanfaidh an Coimisiún an méid seo a leanas a chur
 ar fáil go poiblí:
 (a)
 fógra cuimsitheach príobháideachais a bhaineann le
 IMI i gcomhréir le hAirteagal 10 agus le hAirteagal 11 de Rialachán
 (CE) Uimh. 45/2001, agus atá leagtha amach ar bhealach soiléir agus intuigthe;
 (b)
 faisnéis faoi ghnéithe cosanta sonraí na nósanna
 imeachta um chomhar riaracháin in IMI dá dtagraítear in Airteagal 12;
 (c)
 faisnéis faoi eisceachtaí ó chearta nó faoi
 theorainneacha le cearta na ndaoine is ábhar do na sonraí, dá dtagraítear in
 Airteagal 19.
 Airteagal 18
 Ceart ar rochtain, ar cheartú agus ar scrios
 1.
 Áiritheoidh gníomhairí IMI gur féidir leis an duine
 is ábhar do na sonraí an ceart rochtana ar shonraí a bhaineann leis a fheidhmiú
 go héifeachtúil, mar aon leis an gceart sonraí atá míchruinn nó neamhiomlán a
 cheartú agus an ceart sonraí a phróiseáiltear go mídhleathach a scriosadh, i
 gcomhréir leis an reachtaíocht náisiúnta. Déanfaidh an gníomhaire IMI a mbeidh
 an fhreagracht sin air an ceartú agus an scrios laistigh de 60 lá.
 2.
 Ní dhéanfar sonraí pearsanta arna mblocáil de bhun
 Airteagal 13(1) a réiteach ná a scriosadh ach amháin más féidir a léiriú
 go soiléir go bhfuil gá leis an réiteach nó leis an scrios sin chun cearta an
 duine is ábhar do na sonraí a chosaint agus nach mbaintear dá luach mar
 chruthúnas i dtaobh malartú faisnéise trí IMI.
 3.
 I gcás ina gceistíonn an duine is ábhar do na
 sonraí cruinneas nó dleathacht na sonraí arna mblocáil de bhun
 Airteagal 13(1), déanfar an méid sin a thaifeadadh mar aon leis an
 bhfaisnéis chruinn atá ceartaithe.
 Airteagal 19
 Eisceachtaí agus teorainneacha
 I gcás ina ndéanann na Ballstáit foráil maidir
 le heisceachtaí ó chearta nó teorainneacha le cearta daoine is ábhar do na
 sonraí arna leagan amach sa Chaibidil seo sa reachtaíocht náisiúnta i gcomhréir
 le hAirteagal 13 de Threoir 95/46/CE, cuirfidh siad an Coimisiún ar
 an eolas faoin méid sin.
 Airteagal 20
 Maoirseacht
 1.
 Déanfaidh an t‐údarás náisiúnta maoirseachta
 nó údaráis arna n‐ainmniú i ngach Ballstát agus dá dtugtar na cumhachtaí
 dá dtagraítear in Airteagal 28 de Threoir 95/46/CE (‘an tÚdarás Náisiúnta
 Maoirseachta’) faireachán ar a dhleathaí atá sé na húdaráis inniúla a bheith ag
 próiseáil sonraí pearsanta laistigh dá gcríoch, agus áiritheoidh sé nó siad, go
 háirithe, go n‐urramaítear cearta na ndaoine is ábhar do na sonraí mar
 atá leagtha amach sa Chaibidil seo.
 2.
 Áiritheoidh an Maoirseoir Eorpach ar Chosaint
 Sonraí go ndéanfar gníomhaíochtaí próiseála sonraí pearsanta an Choimisiúin,
 ina cháil mar ghníomhaire IMI, i gcomhréir leis an Rialachán seo. Beidh feidhm ag na dualgais agus ag na cumhachtaí
 dá dtagraítear in Airteagal 46 agus in Airteagal 47 de
 Rialachán (CE) Uimh. 45/2001 dá réir.
 3.
 Áiritheoidh na hÚdaráis Náisiúnta Mhaoirseachta
 agus an Maoirseoir Eorpach ar Chosaint Sonraí, agus iad araon ag gníomhú
 laistigh de raon feidhme a n‐inniúlachtaí féin, go ndéanfar maoirseacht
 chomhordaithe ar an gcóras IMI agus ar an úsáid a bhaineann údaráis inniúla sna
 Ballstáit as an gcóras sin. Féadfaidh an Maoirseoir Eorpach ar Chosaint Sonraí
 cuireadh a thabhairt do na hÚdaráis Náisiúnta Mhaoirseachta teacht le chéile
 chun na críche sin nuair is gá. Is ar chuntas an Mhaoirseora Eorpaigh ar
 Chosaint Sonraí a bheidh costais na gcruinnithe sin. Féadfar tuilleadh modhanna
 oibre, lena n‐áirítear rialacha nós imeachta, a fhorbairt i gcomhpháirt
 chun na críche sin de réir mar is gá. Seolfar comhthuarascáil ar
 ghníomhaíochtaí chuig Parlaimint na hEorpa, chuig an gComhairle agus chuig an
 gCoimisiún gach trí bliana ar a laghad.
 Caibidil V
 RAON FEIDHME GEOGRAFACH IMI
 Airteagal 21
 Úsáid náisiúnta IMI
 1.
 Féadfaidh Ballstát IMI a úsáid chun críche comhair
 riaracháin idir údaráis inniúla laistigh dá chríoch féin i gcomhréir leis an
 dlí náisiúnta, ar choinníoll:
 (a)
 nach n‐éilítear athruithe substaintiúla ar na
 nósanna imeachta um chomhar riaracháin atá ann cheana; agus
 (b)
 go bhfuil fógra faoin úsáid atá beartaithe a bhaint
 as IMI curtha faoi bhráid an Údaráis Náisiúnta Mhaoirseachta; agus
 (c)
 nach bhfuil tionchar suntasach aige ar fheidhmiú
 éifeachtúil IMI.
 2.
 Nuair is dócha go mbeidh tionchar suntasach ag
 úsáid náisiúnta IMI ar fheidhmiú éifeachúil IMI, tabharfaidh an Ballstát fógra
 faoin úsáid sin don Choimisiún agus déanfaidh sé formheas a lorg uaidh roimh
 ré. Nuair is gá, cuirfear comhaontú
 ina leagtar amach inter alia na socruithe teicniúla, airgeadais agus
 eagrúcháin, lena n‐áirítear freagrachtaí ghníomhairí IMI, i gcrích idir
 na Ballstáit agus an Coimisiún.
 Airteagal 22
 Malartú faisnéise le tríú tíortha
 1.
 Ní féidir sonraí pearsanta a mhalartú in IMI de
 bhun an Rialacháin seo idir gníomhairí IMI laistigh den Aontas agus i dtríú
 tíortha ach i gcás ina gcomhlíontar na coinníollacha seo a leanas:
 (a)
 go bpróiseáiltear na sonraí de bhun forála atá
 liostaithe in Iarscríbhinn I agus de bhun forála coibhéisí i ndlí an tríú
 tír;
 (b)
 go ndéantar na sonraí a mhalartú nó a chur ar fáil
 i gcomhréir le comhaontú idirnáisiúnta lena ndéantar foráil maidir le cur i
 bhfeidhm forála atá liostaithe ag an tríú tír in Iarscríbhinn I; agus
 (c)
 go bhfuil glactha ag an gCoimisiún le cinneadh ina
 gcinntear go n‐áirithíonn an tríú tír i dtrácht cosaint leordhóthanach
 sonraí pearsanta i gcomhréir le hAirteagal 25(6) de Threoir 95/46/CE,
 nó go bhfuil feidhm ag foráil Airteagal 26 de Threoir 95/46/CE, lena
 n‐áirítear coimircí leordhóthanacha nach n‐úsáidfear na sonraí arna
 bpróiseáil in IMI ach chun na críche sin lenar malartaíodh iad ar an gcéad dul
 síos.
 2.
 Nuair is gníomhaire IMI é an Coimisiún, beidh
 feidhm ag Airteagal 9(1) agus Airteagal 9(7) de Rialachán
 Uimh. 45/2001 maidir le malartú aon sonraí pearsanta arna bpróiseáil in
 IMI le gníomhairí IMI atá i dtríú tír.
 3.
 Foilseoidh an Coimisiún in Iris Oifigiúil an
 Aontais Eorpaigh liosta chun dáta de na tríú tíortha a mbaineann na
 malartuithe faisnéise a dhéantar i gcomhréir leis an Airteagal seo leo.
 Caibidil VI
 FORÁLACHA CRÍOCHNAITHEACHA
 Airteagal 23
 An tarmligean a fheidhmiú
 1.
 Tabharfar don Choimisiún, ar feadh tréimhse
 éiginnte ama, na cumhachtaí chun na gníomhartha tarmligthe dá dtagraítear in
 Airteagal 4 a ghlacadh.
 2.
 A luaithe a ghlacfaidh sé gníomh tarmligthe,
 tabharfaidh an Coimisiún fógra ina leith go comhuaineach do Pharlaimint na
 hEorpa agus don Chomhairle.
 3.
 Is faoi réir na gcoinníollacha atá leagtha síos in
 Airteagal 24 agus Airteagal 25 a thugtar na cumhachtaí don Choimisiún
 gníomhartha tarmligthe a ghlacadh.
 Airteagal 24
 An tarmligean a chúlghairm
 1.
 Féadfaidh Parlaimint na hEorpa nó an Chomhairle
 tarmligean na cumhachta dá dtagraítear in Airteagal 3 a chúlghairm.
 2.
 An institiúid a chuir tús le nós imeachta
 inmheánach chun a chinneadh an gcúlghairfear tarmligean na gcumhachtaí,
 cuirfidh sí an reachtóir eile agus an Coimisiún ar an eolas faoi, aon mhí
 amháin ar a dhéanaí sula nglacfar an cinneadh deireanach, agus sonróidh sí na
 cumhachtaí tarmligthe a d'fhéadfadh a bheith faoi réir cúlghairme agus na
 cúiseanna leis an gcúlghairm sin.
 3.
 Má chinntear cúlghairm a dhéanamh, cuirfear
 deireadh le tarmligean na gcumhachtaí a bheidh sonraithe sa chinneadh sin. Beidh éifeacht leis láithreach nó ag dáta níos
 déanaí a bheidh sonraithe ann. Ní
 dhéanfaidh sé difear do bhailíocht na ngníomhartha tarmligthe atá i bhfeidhm
 cheana féin. Foilseofar in Iris Oifigiúil an Aontais
 Eorpaigh é.
 Airteagal 25
 Agóidí i gcoinne gníomhartha tarmligthe
 1.
 Féadfaidh Parlaimint na hEorpa agus an Chomhairle
 agóid a dhéanamh i gcoinne an ghnímh tharmligthe laistigh de dhá mhí tar éis an
 dáta a fhaightear fógra. Ar
 thionscnamh Pharlaimint na hEorpa nó na Comhairle, cuirfear síneadh mí amháin
 leis an tréimhse sin.
 2.
 Más rud é, ar dhul in éag na tréimhse sin, nach
 ndearna Parlaimint na hEorpa ná an Chomhairle agóid i gcoinne an ghnímh
 tharmligthe nó, más rud é gur chuir Parlaimint na hEorpa agus an Chomhairle in
 iúl don Choimisiún roimh an dáta sin go bhfuil sé beartaithe acu gan agóid a
 dhéanamh, tiocfaidh an gníomh tarmligthe i bhfeidhm ar an dáta atá leagtha síos
 i bhforálacha an ghnímh.
 3.
 Má dhéanann Parlaimint na hEorpa nó an Chomhairle
 agóid i gcoinne an ghnímh tharmligthe, ní thiocfaidh sé i bhfeidhm. Luafaidh an institiúid a dhéanann agóid na
 cúiseanna leis an agóid i gcoinne an ghnímh tharmligthe.
 Airteagal 26
 Faireachán agus tuairisciú
 1.
 Tabharfaidh an Coimisiún tuarascáil bhliantúil ar
 fheidhmiú IMI do Pharlaimint na hEorpa agus don Chomhairle.
 2.
 Gach trí bliana, déanfaidh an Coimisiún tuarascáil
 ar ghnéithe a bhaineann le cosaint sonraí pearsanta in IMI, lena n‐áirítear
 slándáil sonraí, a thabhairt don Mhaoirseoir Eorpach ar Chosaint Sonraí.
 3.
 Chun na tuarascálacha dá dtagraítear i mír 1
 agus mír 2 a sholáthar, cuirfidh an Ballstát aon fhaisnéis is ábhartha
 maidir le cur i bhfeidhm an Rialacháin seo ar fáil don Choimisiún, ar iarraidh
 a fháil uaidh, lena n‐áirítear faisnéis ar an gcaoi a gcuirtear na
 ceanglais um chosaint sonraí atá leagtha síos sa Rialachán seo i bhfeidhm sa
 chleachtas.
 Airteagal 27
 Costais
 1.
 Is ar bhuiséad ginearálta an Aontais Eorpaigh a
 bheidh na costais arna dtabhú i dtaobh fhorbairt, fheidhmiú agus chothabháil
 IMI, gan dochar do na socruithe faoi Airteagal 21(2).
 2.
 Ach amháin má luaitear a mhalairt i ngníomh de
 chuid an Aontais, is ar na Ballstáit a bheidh na costais a bhaineann le
 hoibríochtaí IMI ar leibhéal na mBallstát, lena n‐áirítear na hacmhainní
 daonna atá de dhíth le haghaidh gníomhaíochtaí oiliúna, cur chun cinn agus
 cúnaimh theicniúil (deasc chabhrach), mar aon leis na costais a bhaineann leis
 an gcóras a riar ar leibhéal na mBallstát.
 Airteagal 28
 Teacht i bhfeidhm
 Tiocfaidh an Rialachán seo i bhfeidhm an [...]
 lá tar éis lá a fhoilsithe in Iris Oifigiúil an Aontais Eorpaigh.
 Beidh an Rialachán seo ina
 cheangal go huile agus go hiomlán agus beidh sé infheidhme go díreach i ngach
 Ballstát.
 Arna dhéanamh [...],
 Thar ceann Pharlaimint na hEorpa Thar
 ceann na Comhairle
 An tUachtarán An
 tUachtarán
 Iarscríbhinn I dá dtagraítear in
 Airteagal 3 ina liostaítear na forálacha maidir le comhar riaracháin a chuirtear
 chun feidhme trí IMI
 1. Treoir 2006/123/CE
 ó Pharlaimint na hEorpa agus ón gComhairle an 12 Nollaig 2006 maidir le
 seirbhísí sa mhargadh inmheánach: Caibidil
 VI
 2. Treoir 2005/36/CE
 ó Pharlaimint na hEorpa agus ón gComhairle an 7 Meán Fómhair 2005
 maidir le cáilíochtaí gairmiúla a aithint:
 Airteagail 8, 50, 51 agus 56
 3. Treoir 2011/24/AE
 ó Pharlaimint na hEorpa agus ón gComhairle an 9 Márta 2011 maidir le
 cearta othar i gcúram sláinte trasteorann a chur i bhfeidhm: Airteagal 10[24]
 Iarscríbhinn II dá dtagraítear in
 Airteagal 4 maidir le réimsí ina bhféadfaí forálacha maidir le comhar
 riaracháin a chur chun feidhme trí IMI
 I. Margadh inmheánach agus
 saorghluaiseacht earraí
 (1)
 Moladh ón gCoimisiún an 7 Nollaig 2001
 maidir le prionsabail chun ‘SOLVIT' – Líonra um Réiteach Fadhbanna sa Mhargadh
 Inmheánach – a úsáid : Caibidil I agus
 Caibidil II[25]
 II. Saoirse chun seirbhísí a bhunú
 agus a sholáthar
 (1)
 Treoir 2006/123/CE ó Pharlaimint na hEorpa
 agus ón gComhairle an 12 Nollaig 2006 maidir le seirbhísí sa mhargadh
 inmheánach: Airteagal 15(7) agus
 Airteagal 39(5)
 (2)
 Treoir 96/71/CE ó Pharlaimint na hEorpa agus
 ón gComhairle an 16 Nollaig 1996 maidir le hoibrithe a phostú faoi
 chuimsiú seirbhísí a sholáthar: Airteagal 4[26]
 (3)
 Treoir 2000/31/CE ó Pharlaimint na hEorpa agus
 ón gComhairle an 8 Meitheamh 2000 maidir le gnéithe áirithe dlí de
 sheirbhísí na sochaí faisnéise, an trádáil leictreonach go háirithe, sa
 Mhargadh Inmheánach (‘an Treoir um thrádáil leictreonach’): Airteagal 3[27]
 [4. Togra
 le haghaidh TREORACH Ó PHARLAIMINT NA hEORPA AGUS ÓN gCOMHAIRLE lena leasaítear
 Treoracha 89/666/CEE, 2005/56/CE agus 2009/101/CE maidir le hidirnasc idir
 cláir lárnacha, cláir thráchtála agus cláir chuideachtaí (COD/2011/0038)]
 III. Saorghluaiseacht daoine
 (1)
 Treoir 2011/24/AE ó Pharlaimint na hEorpa agus
 ón gComhairle an 9 Márta 2011 maidir le cearta othar i gcúram sláinte
 trasteorann a chur i bhfeidhm: Airteagal 6
 IV. Saoirse i dtaobh caipitil agus
 íocaíochtaí
 [1. Togra
 le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le hiompar trasteorann gairmiúil airgid thirim in euro de
 bhóthar idir na Ballstáit i limistéar an euro (COD/2010/0204)]
 RÁITEAS AIRGEADAIS REACHTACH
 LE hAGHAIDH TOGRAÍ
 [gabhann
 an fhoirm seo le gach aon togra nó tionscnamh a thíolactar don údarás reachtach
 (Airteagal 28
 den Rialachán Airgeadais agus Airteagal 22 de na rialacha cur chun
 feidhme)]
 1. LEAGAN AMACH AN TOGRA/TIONSCNAIMH
 1.1. Teideal an togra/tionscnaimh
 1.2. Réimsí
 beartais lena mbaineann i gcreat ABM/ABB
 1.3. An
 cineál togra/tionscnaimh
 1.4. Cuspóirí
 1.5. Na
 forais leis an togra/tionscnamh
 1.6. Fad
 agus tionchar airgeadais
 1.7. Modhanna
 bainistíochta atá beartaithe
 2. BEARTA BAINISTÍOCHTA
 2.1. Rialacha
 faireacháin agus tuairiscithe
 2.2. Córas
 bainistíochta agus rialaithe
 2.3. Bearta
 chun calaois agus neamhrialtachtaí a chosc
 3. AN TIONCHAR AIRGEADAIS A MHEASTAR A
 BHEIDH AG AN TOGRA/TIONSCNAMH
 3.1. Ceannteidil
 an chreata airgeadais ilbhliantúil agus na línte buiséid ar a n‐imrítear
 tionchar
 3.2. An
 tionchar a mheastar a bheidh ar chaiteachas
 3.2.1. Achoimre ar an
 tionchar a mheastar a bheidh ar chaiteachas
 3.2.2. An tionchar a
 mheastar a bheidh ar leithreasaí faoi chomhair oibríochtaí
 3.2.3. An tionchar a
 mheastar a bheidh ar leithreasaí de chineál riaracháin
 3.2.4. Comhoiriúnacht don
 chreat airgeadais ilbhliantúil reatha
 3.2.5. Ranníocaíochtaí ó
 thríú páirtithe
 3.3. An tionchar a mheastar a
 bheidh ar ioncam
 RÁITEAS
 AIRGEADAIS REACHTACH LE hAGHAIDH TOGRAÍ
 1.
 LEAGAN AMACH AN TOGRA/TIONSCNAIMH
 1.1.
 Teideal an togra/tionscnaimh
 Rialachán
 (CE) Uimh. xxx ó Pharlaimint na hEorpa agus ón gComhairle maidir le comhar
 riaracháin trí Chóras Faisnéise an Mhargaidh Inmheánaigh (‘Rialachán IMI’)
 1.2.
 Réimsí beartais lena mbaineann i gcreat ABM/ABB[28]
 An
 Margadh Inmheánach – Seirbhísí
 1.3.
 An cineál togra/tionscnaimh
 þBaineann an togra/tionscnamh le síneadh ar ghníomhaíocht atá ann
 cheana
 1.4.
 Cuspóirí
 1.4.1.
 Cuspóirí straitéiseacha ilbhliantúla an Choimisiúin
 ar a bhfuil an togra/tionscnamh dírithe
 Ina
 Theachtaireacht ‘Eoraip 2020: Straitéis maidir le fás
 cliste, inmharthana agus uileghabhálach' (COIM(2010) 2020), mhol an Coimisiún
 dul i ngleic le bacainní sa mhargadh aonair trí, inter alia ‘struchtúir
 a neartú chun bearta an mhargaidh aonair a chur chun feidhme go tráthúil agus
 go cuí, lena n‐áirítear [...] an Treoir um Sheirbhísí [...], na bearta
 sin a chur i bhfeidhm go héifeachtach agus aon fhadhb a thagann chun cinn a
 réiteach go tapa’.
 Is
 uirlis cumarsáide ar líne é Córas Faisnéise an Mhargaidh Inmheánaigh (IMI) a
 d’fhorbair an Coimisiún Eorpach, agus tá sé á chur ar fáil mar sheirbhís saor
 in aisce ó 2008 i leith. Baintear
 úsáid as faoi láthair chun faisnéis a mhalartú de bhun Threoir 2005/36/CE ó
 Pharlaimint na hEorpa agus ón gComhairle an 7 Meán Fómhair 2005
 maidir le cáilíochtaí gairmiúla a aithint[29] ('an Treoir um
 Cháilíochtaí Gairmiúla’) agus Treoir 2006/123/CE ó Pharlaimint na hEorpa
 agus ón gComhairle an 12 Nollaig 2006 maidir le seirbhísí sa mhargadh
 inmheánach[30] (‘an Treoir um
 Sheirbhísí').
 Tugann
 IMI deis d’údaráis náisiúnta, réigiúnacha agus áitiúla cumarsáid a dhéanamh go
 tapa agus go héasca lena macasamhlacha thar theorainneacha, agus modhanna oibre
 aonfhoirmeacha arna gcomhaontú ag na Ballstáit ar fad á leanúint acu. Tugann IMI cúnamh dá úsáideoirí (i) an t‐údarás
 ar ceart dul i dteagmháil leis a aimsiú, (ii) cumarsáid a dhéanamh leis an
 údarás sin le ceisteanna agus freagraí a ndearnadh aistriúchán orthu roimh ré
 agus (iii) dul chun cinn na hiarrata faisnéise a leanúint trí mheicníocht
 rianaithe. Mar shampla, féadfaidh
 údarás atá in Éirinn a bhfuil faisnéis ag teastáil uaidh ó chomhlacht san
 Ungáir ceist a roghnú i mBéarla. Feiceann
 an t‐údarás Ungárach an cheist agus na freagraí is féidir a roghnú in
 Ungáiris; gheofar an freagra i
 mBéarla.
 De
 réir na Teachtaireachta ón gCoimisiún ‘I dtreo Gnímh um an Margadh Aonair’, is
 mór an tábhacht a bhaineann le IMI a leathnú chuig earnálacha eile ‘chun líonra
 dílis leictreonach duine le duine a chruthú le haghaidh údaráis na hEorpa’,
 d’fhonn rialachas níos fearr ar an margadh aonair a chur chun cinn[31]. Ina Theachtaireacht dar teideal 'Gníomh um an
 Margadh Aonair', leag an Coimisiún béim ar an tábhacht a bhaineann le IMI chun
 comhar a neartú i measc na ngníomhairí atá rannpháirteach sa mhargadh aonair,
 lena n‐áirítear ar an leibhéal áitiúil, agus sa dóigh sin cuirtear le
 rialachas níos fearr ar an margadh aonair[32].
 1.4.2.
 Cuspóirí sonracha agus na gníomhaíochtaí ABM/ABB
 lena mbaineann
 Cuspóir sonrach Uimh. 12: Cumas iomlán Chóras Faisnéise an Mhargaidh Inmheánaigh (IMI) a
 fhorbairt chun tacú le cur chun feidhme feabhsaithe reachtaíocht an mhargaidh
 aonair.
 Tá
 úsáid IMI éigeantach faoin Treoir um Sheirbhísí.
 Leagann
 an Coimisiún amach pleananna chun IMI a leathnú chuig réimsí eile de dhlí an
 Aontais amach anseo ina Theachtaireacht “Rialachas níos fearr ar an Margadh
 Aonair trí chomhar riaracháin níos fearr: Straitéis chun Córas Faisnéise an Mhargaidh Inmheánaigh a leathnú agus
 a fhorbairt” (COIM(2011) 75 críochnaitheach) (‘Teachtaireacht maidir le
 Straitéis IMI’).
 Is
 iad seo a leanas cuspóirí an togra seo:
 - creat fónta dlí a bhunú le haghaidh IMI, maille le sraith comhrialacha
 chun a áirithiú go bhfeidhmeoidh sé go héifeachtúil;
 - creat cuimsitheach um chosaint sonraí a sholáthar trí na rialacha
 maidir le cosaint sonraí pearsanta a bhfuil feidhm acu maidir le IMI a leagan
 amach in aon ionstraim chothrománach dlí amháin;
 - leathnú féideartha IMI chuig réimsí nua de dhlí an Aontais amach anseo
 a éascú;
 - róil na ngníomhairí éagsúla a bhfuil baint acu leis an gcóras IMI a
 shoiléiriú.
 Chun
 na cuspóirí sin a bhaint amach, leanfaimid leis na gníomhaíochtaí seo a leanas:
 1. Cothabháil, i.e. cliseadh a chosc agus a réiteach, mionfheabhsuithe ar
 fheidhmiúlachtaí atá ann cheana, leanúnachas a áirithiú in oibríocht an
 chórais;
 2. Bonneagar an chórais a óstáil;
 3. Forbairt, i.e. ceanglais nua córais a chur chun feidhme; agus
 4. Gníomhaíochtaí cumarsáide agus gníomhaíochtaí ardaithe feasachta, lena
 n‐áirítear comhdhálacha, seisiúin oiliúna agus ábhar fógraíochta agus
 oiliúna a ullmhú.
 Gníomhaíochtaí ABM/ABB lena mbaineann
 12/03
 4: Margadh Inmheánach le haghaidh Seirbhísí
 De
 réir mar a leathnóidh an córas chuig réimsí eile de dhlí an Aontais, féadfaidh
 gníomhaíochtaí ABM/ABB eile a bheith bainteach leis.
 1.4.3.
 An toradh agus an tionchar a bhfuil súil leis
 Sonraigh an tionchar a
 bheadh ag an togra/tionscnamh ar na tairbhithe/grúpaí ar a bhfuil sé dírithe
 1. Leibhéal ard deimhneachta dlíthiúla i ndáil le sonraí pearsanta
 shaoránaigh an AE a phróiseáil trí IMI, agus ar an mbealach sin constaicí
 dlíthiúla le leathnú IMI chuig réimsí eile de dhlí an Aontais a bhaint;
 2. Creat solúbtha chun leathnú féideartha IMI chuig réimsí nua de dhlí an
 Aontais amach anseo a éascú;
 3. Róil agus oibleagáidí an Choimisiúin, na mBallstát, na n‐údarás
 náisiúnta agus an Mhaoirseora Eorpaigh um Chosaint Sonraí a shoiléiriú i ndáil
 le malartuithe faisnéise trí IMI;
 4. Sábháil chostais trí uirlis TF atá ann cheana a athúsáid i réimsí nua
 seachas uirlisí nua aonchuspóra a fhorbairt;
 5. Inmharthanacht mhaoiniú IMI amach anseo a áirithiú, i bhfianaise a
 stádas éigeantach faoin Treoir um Sheirbhísí agus an leathnaithe a d’fhéadfadh
 teacht air amach anseo, i gcomhréir le Teachtaireacht maidir le Straitéis IMI.
 1.4.4.
 Táscairí a léiríonn toradh agus tionchar
 Sonraigh na táscairí a
 léiríonn faireachán ar chur chun feidhme an togra/tionscnaimh
 Beidh
 an togra seo ina chúnamh chun dlí an Aontais a chur i bhfeidhm ar bhealach níos
 éifeachtaí i réimsí ina n‐úsáidtear IMI agus beidh sé ina chúnamh chun na
 costais a bhaineann le forbairt agus cothabháil TF a shábháil.
 D’fhéadfaí
 tionchar díreach an togra a thomhas leis na táscairí seo a leanas:
 - líon na réimsí reachtacha arna gcumhdach le IMI (méadú i gcomparáid
 leis an dá réimse a bhí ann in 2011);
 - líon na malartuithe faisnéise a tharlaíonn trí IMI ar bhonn bliantúil;
 - líon na n‐údarás inniúil a bhaineann úsáid ghníomhach as an
 gcóras (i.e. ní amháin gur úsáideoirí cláraithe iad);
 - an tsábháil chostais a mheastar de réir gach réimse beartais a
 chuirtear leis.
 1.5.
 Na forais leis an togra/tionscnamh
 1.5.1.
 Na ceanglais is gá a shásamh sa ghearrthéarma nó
 san fhadtéarma
 Soláthróidh
 an togra seo leibhéal ard deimhneachta dlíthiúla i ndáil le sonraí pearsanta a
 phróiseáil in IMI, i gcomhréir le moltaí an Mhaoirseora Eorpaigh ar Chosaint
 Sonraí. San fhadtéarma, éascóidh sé
 leathnú féideartha IMI chuig réimsí nua de dhlí an Aontais amach anseo trí
 chreat solúbtha a sholáthar don leathnú sin.
 1.5.2.
 Luach breise a bhaineann le rannpháirteachas an AE
 I
 bhfianaise an nádúir atá in IMI mar uirlis láraithe cumarsáide arna forbairt
 agus arna hóstáil ag an gCoimisiún, ní mór sraith comhrialacha a bhunú is
 infheidhme maidir leis an gcóras, agus iad a chur chun feidhme ar bhealach
 láraithe. Cuireann an Coimisiún IMI
 ar fáil mar sheirbhís saor in aisce do na Ballstáit; cuirtear seirbhísí
 cothabhála agus forbartha ar fáil mar aon le deasc chabhrach, agus déantar an
 bonneagar ríomhaireachta a óstáil. Ní
 fhéadfaí na cúraimí sin a dhéanamh ar bhealach díláraithe.
 Éiríonn
 le IMI bacainní ar chomhar trasteorann, amhail constaicí teanga, a shárú mar
 aon le fadhbanna a eascraíonn as cultúir éagsúla riaracháin agus oibre agus as
 an easpa nósanna imeachta atá seanbhunaithe le haghaidh malartú faisnéise. Toisc baint a bheith ag na Ballstáit le dearadh
 an chórais, is ionann na modhanna oibre atá i ngach Ballstát faoi IMI,
 coinníoll arna chomhaontú ag na Ballstáit ar fad.
 1.5.3.
 Ceachtanna a foghlaimíodh ó thaithí chosúil roimhe
 seo
 Seoladh
 IMI in 2008. Faoi láthair, tá os cionn 5 700 údarás
 inniúil agus 11 000 úsáideoir cláraithe sa chóras. Rinneadh isteach is amach le 2 000 malartú faisnéise in 2010.
 Ó
 thaobh an dlí de, feidhmíonn IMI ar bhonn cinnidh ón gCoimisiún, ar bhonn
 cinnidh “coisteolaíochta”, agus ar bhonn molta ón gCoimisiún[33]. Toisc nárbh ann d'ionstraim aonair dlí arna
 glacadh ag Parlaimint na hEorpa agus ag an gComhairle, measadh nach bhféadfaí é
 a leathnú a thuilleadh.
 Ba
 faoi chlár IDABC (Ríomhsheirbhísí Rialtais uile-Eorpacha a chur ar fáil go
 hidiroibritheach do chórais riaracháin phoiblí, do ghnóthais agus do
 shaoránaigh) a maoiníodh costas forbartha IMI ag an tús, go dtí gur cuireadh
 deireadh leis an gclár sin in 2009. Go
 dtí mí Iúil 2010, is ar DG MARKT a bhí na costais maidir le cothabháil,
 tacaíocht dara líne, riarachán an chórais, óstáil, oiliúint, cumarsáid agus
 ardú feasachta. I mí Iúil 2010,
 thoiligh clár an ISA (Réitigh Idiroibritheachta do Lucht Riaracháin Phoiblí)
 (2010-2015)[34] IMI a mhaoiniú, agus
 mhaoinigh siad oibriú agus feabhsú a fheidhmithe in 2010. Táthar ag súil go leanfaidh clár an ISA ag tabhairt maoiniú do IMI go
 dtí 2012 ar a laghad. Ar DGT MARKT
 atá costas na hóstála, na hoiliúna, na cumarsáide agus an ardaithe feasachta i
 gcónaí.
 Ós
 rud é go bhfuil úsáid an chórais éigeantach faoin Treoir um Sheirbhísí agus i
 bhfianaise na bpleananna chun IMI a leathnú chuig réimsí nua de dhlí an Aontais
 amach anseo, beidh gá gnéithe maoinithe a shoiléiriú agus le maoiniú seasmhach
 agus inbhuanaithe tar éis 2012 a áirithiú.
 1.5.4.
 Comhchuibheas agus sineirgíocht a d'fhéadfadh a
 bheith ann le hionstraimí ábhartha eile
 Leagadh
 amach sa Teachtaireacht ón gCoimisiún ‘Rialachas níos fearr ar an Margadh
 Aonair trí chomhar riaracháin níos fearr: Straitéis chun Córas Faisnéise an Mhargaidh Inmheánaigh a leathnú agus
 a fhorbairt (IMI)’ (COIM(2011) 75 críochnaitheach) pleananna chun IMI a leathnú
 chuig réimsí eile de dhlí an AE amach anseo.
 Ina
 Theachtaireacht dar teideal 'Gníomh um an Margadh Aonair' leag an Coimisiún
 béim ar an tábhacht a bhaineann le IMI chun comhar a neartú i measc na
 ngníomhairí atá rannpháirteach sa mhargadh aonair, lena n‐áirítear ar an
 leibhéal áitiúil, agus sa dóigh sin cuirtear le rialachas níos fearr ar an
 margadh aonair[35].
 1.6.
 Fad agus tionchar airgeadais
 þ Togra/tionscnamh d'fhad neamhtheoranta
 Táthar ag súil go dtiocfaidh an togra seo i
 bhfeidhm in 2013.
 1.7.
 Modhanna bainistíochta atá beartaithe[36]
 þ Bainistíocht dhíreach láraithe ag an gCoimisiún
 2.
 BEARTA BAINISTÍOCHTA
 2.1.
 Rialacha faireacháin agus tuairiscithe
 Sonraigh cé chomh
 minic agus na coinníollacha.
 Soláthróidh
 an Coimisiún tuarascáil bhliantúil ar fhorbairt agus ar fheidhmíocht IMI. Ina theannta sin, cuirfear tuarascáil
 thréimhsiúil ar shaincheisteanna cosanta sonraí IMI, lena n‐áirítear
 slándáil, faoi bhráid an Mhaoirseora Eorpaigh ar Chosaint Sonraí.
 2.2.
 Córas bainistíochta agus rialaithe
 2.2.1.
 Na rioscaí a aithníodh
 Is
 é an Choimisiúin “úinéir córais” IMI, agus tá sé freagrach as oibriú laethúil
 an chórais, as a chothabháil agus a fhorbairt. Soláthróir inmheánach, eadhon DG de chuid an Choimisiúin (DIGIT), a
 dhéanann forbairt agus óstáil ar an gcóras agus áirithíonn siad ardleibhéal
 leanúnachais ó thaobh an ghnó de.
 D’fhéadfadh
 cúrsaí rialachais éirí níos casta má leathnaítear IMI chuig réimsí nua
 reachtacha toisc go dtiocfaidh fás ar líon na ngeallsealbhóirí agus b'fhéidir
 go mbeidh gá na héilimh éagsúla a thabhairt chun réitigh.
 Ní mór an próiseas sin a bhainistiú go cúramach.
 2.2.2.
 Modhanna rialaithe atá beartaithe
 Meabhrán
 comhthuisceana a dhéantar idir MARKT agus DIGIT ina leagtar amach rialacha agus
 nósanna imeachta agus freagrachtaí agus oibleagáidí úinéir an chórais (MARKT)
 agus soláthróir an chórais (DIGIT) a rialaíonn cothabháil agus forbairt TF i
 dtaobh IMI. Éascaíonn cruinnithe
 rialta agus uirlisí tuairiscithe dlúthfhaireachán ar an obair chothabhála agus
 forbartha a dhéantar ar TF.
 Tá
 coiste stiúrtha IMI, lena n‐áirítear ionadaithe na ngeallsealbhóirí ar
 fad atá i dtionscadal IMI (úinéir an chórais, soláthróir an chórais, Coiste
 Comhairleach an Mhargaidh Inmheánaigh agus úsáideoirí IMI), freagrach as, inter
 alia, ardleibhéal faireacháin agus rialaithe. Tugann Meitheal IMAC IMI (foghrúpa de Choiste Comhairleach an Mhargaidh
 Inmheánaigh) comhairle don Choimisiún i dtaobh saincheisteanna cothrománacha a
 bhaineann le forbairt IMI.
 Ina
 theannta sin, áiritheoidh an Maoirseoir Eorpach ar Chosaint Sonraí, de bhun
 Airteagal 19 den togra, gur i gcomhréir leis na rialacha is infheidhme a
 dhéanfaidh an Coimisiún an phróiseáil ar shonraí pearsanta in IMI. Déanfaidh na húdaráis náisiúnta um chosaint
 sonraí faireachán ar an bpróiseáil ar na sonraí pearsanta a dhéanann údaráis
 inniúla ar leibhéal na mBallstát.
 2.3.
 Bearta chun calaois agus neamhrialtachtaí a chosc
 Sonraigh bearta
 coisctheacha agus cosanta atá ann cheana nó atá beartaithe.
 Chun
 calaois, éilliú agus aon ghníomhaíocht mhídhleathach eile a chomhrac, beidh
 feidhm gan srian i gcomhthéacs IMI ag na forálacha is infheidhme de ghnáth
 maidir le gníomhaíochtaí an Choimisiúin, lena n‐áirítear
 Rialachán (CE) Uimh. 1073/1999 ó Pharlaimint na hEorpa agus ón
 gComhairle an 25 Bealtaine 1999 maidir le himscrúduithe arna gcur
 i gcrích ag an Oifig Eorpach Frith-Chalaoise (OLAF).
 3.
 AN TIONCHAR AIRGEADAIS A MHEASTAR A BHEIDH AG AN TOGRA/TIONSCNAMH
 3.1.
 Ceannteidil an chreata airgeadais ilbhliantúil agus
 na línte buiséid ar a n‐imrítear tionchar
 · Línte buiséid atá ann cheana
 Ceannteideal an chreata airgeadais ilbhliantúil || Líne buiséid || Saghas caiteachais || Ranníocaíocht
 Uimhir [Tuairisc........................................] || LD/LN ([37]) || ó thíortha an CSTE[38] || ó thíortha is iarrthóirí[39] || ó thríú tíortha || de réir bhrí Airteagal 18(1)(aa) den Rialachán Airgeadais
 1A || 12.02.01 Cur chun feidhme agus forbairt an Mhargaidh Inmheánaigh || LD || TÁ || NÍL || NÍL || NÍL
 1A || 12.01.04 Cur chun feidhme agus forbairt an Mhargaidh Inmheánaigh – Caiteachas ar bhainistíocht riaracháin || LN || TÁ || NÍL || NÍL || NÍL
 1A || 26.03.01.01 Réitigh Idiroibritheachta do Lucht Riaracháin Phoiblí (ISA) || LD || TÁ || TÁ || NÍL || NÍL
 3.2.
 An tionchar a mheastar a bheidh ar chaiteachas
 3.2.1.
 Achoimre ar an tionchar a mheastar a bheidh ar
 chaiteachas
 EUR milliúin (go dtí an 3ú deachúil)
 Ceannteideal an chreata airgeadais ilbhliantúil: || 1B || Cur chun feidhme agus forbairt an Mhargaidh Inmheánaigh
 DG: MARKT || || || Bliain 2013 || || || || || || || IOMLÁN
  Leithreasaí faoi chomhair oibríochtaí || || || || || || || ||
 12.02.01 || Oibleagáidí || (1) || 1.440 || || || || || || || 1.440
 Íocaíochtaí || (2) || 1.440 || || || || || || || 1.440
 || || || || || || || ||
 IOMLÁN leithreasaí i gcomhair DG MARKT || Oibleagáidí || =1+1a +3 || 1.440 || || || || || || || 1.440
 Íocaíochtaí || =2+2a +3 || 1.440 || || || || || || || 1.440
 Táthar ag súil go dtiocfaidh an togra seo i
 bhfeidhm in 2013 agus ní bheidh tionchar aige ar an mbuiséad de bhreis ar a
 bhfuil foráilte do na blianta amach romhainn i gclárú oifigiúil an Choimisiúin. Ina theannta sin, tá an togra gan dochar do na
 cinntí ar an gcreat airgeadais ilbhliantúil tar éis 2013.
 In 2010, is iad na foinsí seo a leanas a
 mhaoinigh IMI: Clár an ISA
 (EUR 500 000 – líne buiséid 26.03.01.01) agus línte buiséid an
 mhargaidh inmheánaigh (EUR 925 000). Do na blianta 2011-2012, beidh an maoiniú atá beartaithe ón ISA ionann
 le ca. EUR 1 150 000 in aghaidh na bliana. Tá an maoiniú ó chlár an ISA faoi réir athbhreithniú bliantúil ar
 thosaíochtaí foriomlána an chláir agus ar an mbuiséad atá ar fáil, áfach. Táthar ag súil go leanfaidh clár an ISA ag
 soláthar maoiniú do IMI go dtí 2012 ar a laghad.
 Chun a áirithiú gur féidir leanúint de IMI a
 thairiscint do na Ballstáit ar bhonn buan, agus chun bainistíocht níos
 éifeachtaí agus rialú níos fearr ar an mbuiséad a éascú, fiosróidh an Coimisiún
 an fhéidearthacht na costais ar fad a thabhairt faoi líne buiséid amháin arna
 bainistiú ag DG MARKT (12.02.01 Cur chun feidhme agus forbairt an Mhargaidh
 Inmheánaigh). Bheadh méadú glan sa
 líne buiséid seo in 2013 i gceist de bharr ath-imlonnú ó línte buiséid eile.
 Pé ar bith, táthar ag súil go dtiocfaidh
 laghdú ar chostas iomlán IMI ó 2012 amach, de bharr laghdú réamh-mheasta ar
 riachtanais i dtaobh feidhmiúlachtaí nua a fhorbairt, ar cheart iad a bheith i
 bhfeidhm faoin am sin.
  IOMLÁN leithreasaí faoi chomhair oibríochtaí || Oibleagáidí || (4) || 1.440 || || || || || || || 1.440
 Íocaíochtaí || (5) || 1.440 || || || || || || || 1.440
  IOMLÁN leithreasaí de chineál riaracháin arna maoiniú ó bhuiséad clár sonrach || (6) || || || || || || || ||
 IOMLÁN leithreasaí faoi CHEANNTEIDEAL 1A den chreat airgeadais ilbhliantúil || Oibleagáidí || =4+ 6 || 1.440 || || || || || || || 1.440
 Íocaíochtaí || =5+ 6 || 1.440 || || || || || || || 1.440
 Íocaíochtaí || =5+ 6 || || || || || || || ||
 Ceannteideal an chreata airgeadais ilbhliantúil: || 5 || ‘Caiteachas riaracháin’
 EUR milliúin (go dtí an 3ú deachúil)
 || || || Bliain 2013 || || || || || || || IOMLÁN
 DG: MARKT ||
  Acmhainní daonna || || || || || || || ||
  Caiteachas riaracháin eile || || || || || || || ||
 IOMLÁN DG MARKT || Leithreasaí || || || || || || || ||
 IOMLÁN leithreasaí faoi CHEANNTEIDEAL 5 den chreat airgeadais ilbhliantúil || (Iomlán oibleagáidí = Iomlán íocaíochtaí) || || || || || || || ||
 EUR milliúin (go dtí an 3ú deachúil)
 || || || Bliain 2013[40] || || || || || || || IOMLÁN
 IOMLÁN leithreasaí faoi CHEANNTEIDIL 1 go 5 den chreat airgeadais ilbhliantúil || Oibleagáidí || || || || || || || || 1.440
 Íocaíochtaí || || || || || || || ||
 3.2.2.
 An tionchar a mheastar a bheidh ar leithreasaí faoi
 chomhair oibríochtaí
 –
 þ Éilíonn an togra/tionscnamh go n‐úsáidfear leithreasaí faoi
 chomhair oibríochtaí mar a mhínítear thíos:
 Leithreasaí faoi chomhair oibleagáidí in EUR milliúin
 (go dtí an 3ú deachúil)
 Sonraigh cuspóirí agus aschuir ò || || || Bliain 2013 || || || || || || || IOMLÁN
 ASCHUIR
 Saghas aschuir || Meánchostas an aschuir || Líon na n-aschur || Costas || || || || || || || || || || || || || Líon iomlán na n-aschur || Costas iomlán
 CUSPÓIR SONRACH Uimh. 1[41]... || || || || || || || || || || || || || || || ||
 Cothabháil A || 0.4 || || 0.4 || || || || || || || || || || || || || || 0.4
 - Óstáil B || 0.24 || || 0.24 || || || || || || || || || || || || || || 0.24
 Forbairt C || 0.3 || || 0.6 || || || || || || || || || || || || || || 0.6
 - Cumarsáid agus feasacht D || 0.2 || || 0.2 || || || || || || || || || || || || || || 0.2
 Fo-iomlán chuspóir sonrach Uimh. 1 || || 1.440 || || || || || || || || || || || || || || 1.440
 CUSPÓIR SONRACH Uimh. 2 || || || || || || || || || || || || || || || ||
 - Aschur || || || || || || || || || || || || || || || || || ||
 Fo-iomlán chuspóir sonrach Uimh. 2 || || || || || || || || || || || || || || || ||
 COSTAS IOMLÁN || || 1.440 || || || || || || || || || || || || || || 1.440
 3.2.3.
 An tionchar a mheastar a bheidh ar leithreasaí de
 chineál riaracháin
 3.2.3.1.
 Achoimre
 –
 þ Ní éilíonn an togra/tionscnamh go n‐úsáidfear leithreasaí de
 chineál riaracháin
 –
 ̈ Éilíonn an togra/tionscnamh go n‐úsáidfear leithreasaí de
 chineál riaracháin mar a mhínítear thíos:
 3.2.3.2.
 Na hacmhainní daonna a mheastar a bheidh
 riachtanach
 –
 þ Ní éilíonn an togra/tionscnamh go n‐úsáidfear breis acmhainní
 daonna
 –
 ̈ Éilíonn an togra/tionscnamh go n‐úsáidfear acmhainní daonna mar
 a mhínítear thíos: Comhoiriúnacht don chreat airgeadais ilbhliantúil reatha
 –
 þ Tá an togra/tionscnamh comhoiriúnach don chreat airgeadais
 ilbhliantúil reatha.
 3.2.4.
 Ranníocaíochtaí ó thríú páirtithe
 –
 þ Ní dhéantar foráil sa togra/tionscnamh maidir le cómhaoiniú le tríú
 páirtithe
 3.3.
 An tionchar a
 mheastar a bheidh ar ioncam
 –
 þ Níl tionchar airgeadais ar bith ag an togra ar ioncam.
 [1] IO L 255, 30.9.2005, lch.22.
 [2] IO L 376, 27.12.2006, lch.36.
 [3] Cinneadh 2008/49/CE ón gCoimisiún
 an 12 Nollaig 2007 maidir le cur chun feidhme Chóras Faisnéise an
 Mhargaidh Inmheánaigh (IMI) i dtaca le cosaint sonraí pearsanta (IO L 13,
 16.1.2008, lch. 18), Cinneadh 2009/739/CE ón gCoimisiún an 2 Deireadh
 Fómhair 2009 lena leagtar amach na socruithe praiticiúla chun faisnéis a
 mhalartú ar mhodhanna leictreonacha idir na Ballstáit faoi Chaibidil VI de
 Threoir 2006/123/CE ó Pharlaimint na hEorpa agus ón gComhairle maidir le
 seirbhísí sa mharghadh inmheánach (IO L 263, 7.10.2009, lch. 32),
 Moladh ón gCoimisiún an 26 Márta 2009 maidir le treoirlínte le
 haghaidh cosanta sonraí do Chóras Faisnéise an Mhargaidh Inmheánaigh (IMI) (IO
 L 100, 18.4.2009, lch. 12).
 [4] Teachtaireacht ón gCoimisiún chuig
 Parlaimint na hEorpa, an Chomhairle, an Coiste Eacnamaíoch agus Sóisialta agus
 chuig Coiste na Réigiún ‘I dTreo Gnímh um an Margadh Aonair. Le haghaidh geilleagair shóisialta margaidh ina
 bhfuil iomaíocht ghéar. 50 togra chun
 ár gcuid oibre, ár ngnó agus ár gcaidreamh lena chéile a fheabhsú’,
 COIM(2010) 608 críochnaitheach, togra Uimh. 45 ar lch. 31.
 [5] COIM(2011) 75.
 [6] COIM(2011) 206.
 [7] Tuairim 01911/07/EN, WP 140.
 [8] Tuairim an
 22 Feabhra 2008 ón Maoirseoir Eorpach ar Chosaint Sonraí ('MECS') ar
 an gCinneadh ón gCoimisiún an 12 Nollaig 2007 maidir le cur chun
 feidhme Chóras Faisnéise an Mhargaidh Inmheánaigh (IMI) i dtaca le cosaint
 sonraí pearsanta, IO C 270, 25.10.2008, lch. 1.
 [9] Moladh ón gCoimisiún an
 26 Márta 2009 maidir le treoirlínte cosanta sonraí le haghaidh Chóras
 Faisnéise an Mhargaidh Inmheánaigh (IMI), IO L 100, 18.4.2009, lch. 12.
 [10] Tuarascáil ón gCoimisiún an
 22 Aibreán 2010 ar staid na cosanta sonraí i gCóras Faisnéise an
 Mhargaidh Inmheánaigh, COIM(2010) 170 críochnaitheach.
 [11] Féach e.g. Rialachán (CE) Uimh.
 1987/2006 ó Pharlaimint na hEorpa agus ón gComhairle an 20 Nollaig 2006
 maidir leis an dara glúin de Chóras Faisnéise Schengen (SIS II) a bhunú, a
 oibriú agus a úsáid (IO L 381, 28.12.2006, lch. 4) agus Rialachán
 (CE) Uimh. 767/2008 ó Pharlaimint na hEorpa agus ón gComhairle an 9 Iúil
 2008 maidir leis an gCóras Faisnéise Víosaí (VIS) agus maidir le sonraí ar
 víosaí gearrfhanachta a mhalartú idir Bhallstáit (Rialachán VIS) (IO L 218,
 13.8.2008, lch. 60).
 [12] Treoir 2011/24/AE ó Pharlaimint na
 hEorpa agus ón gComhairle an 9 Márta 2011 maidir le cearta othar i
 gcúram sláinte trasteorann a chur i bhfeidhm (IO L 88/45, 4.4.2011, lch. 45).
 [13] Treoir 96/71/CE ó Pharlaimint
 na hEorpa agus ón gComhairle an 16 Nollaig 1996 maidir le hoibrithe a
 phostú faoi chuimsiú seirbhísí a sholáthar (IO L 18, 21.1.1997, lch. 1). Féach Conclúidí na Comhairle an
 7 Márta 2001 freisin: http://www.consilium.europa.eu/uedocs/cms_data/docs/pressdata/en/lsa/119621.pdf
 [14] Féach fonóta 12 thuas,
 Airteagal 10(4).
 [15] Conclúidí ón gComhairle an
 10 Nollaig 2010.
 [16] IO C , , lch. .
 [17] COIM(2011) 75.
 [18] COIM(2011) 206
 [19] IO L 281, 23.11.1995,
 lch. 31.
 [20] IO L 8, 12.1.2001, lch. 1.
 [21] IO L 13, 16.1.2008,
 lch. 18.
 [22] IO L 263, 7.10.209, lch.32
 [23] IO L 376, 27.12.2006,
 lch. 36.
 [24] IO L 88, 4.4.2011, lch. 45
 [25] IO L 331, 15.12.2001,
 lch. 79.
 [26] IO L 18, 21.1.1997, lch. 1.
 [27] IO L 178, 17.7.2000,
 lch. 1.
 [28] ABM: Bainistiú de réir gníomhaíochtaí – ABB: Bunú an bhuiséid de réir gníomhaíochtaí
 [29] IO L 255, 30.9.2005,
 lch. 22.
 [30] IO L 376, 27.12.2006,
 lch. 36.
 [31] Teachtaireacht ón gCoimisiún chuig
 Parlaimint na hEorpa, an Chomhairle, an Coiste Eacnamaíoch agus Sóisialta agus
 chuig Coiste na Réigiún ‘I dTreo Gnímh um an Margadh Aonair. Le haghaidh geilleagair shóisialta margaidh ina
 bhfuil iomaíocht ghéar. 50 togra chun
 ár gcuid oibre, ár ngnó agus ár gcaidreamh lena chéile a fheabhsú’, COIM(2010) 608
 críochnaitheach, togra Uimh. 45 ar lch. 31.
 [32] Féach fonóta 6 thuas.
 [33] Cinneadh 2008/49/CE ón
 gCoimisiún an 12 Nollaig 2007 maidir le cur chun feidhme Chóras
 Faisnéise an Mhargaidh Inmheánaigh (IMI) i dtaca le cosaint sonraí pearsanta
 (IO L 13, 16.1.2008, lch. 18), Cinneadh 2009/739/CE ón
 gCoimisiún an 2 Deireadh Fómhair 2009 lena leagtar amach na socruithe
 praiticiúla chun faisnéis a mhalartú ar mhodhanna leictreonacha idir na
 Ballstáit faoi Chaibidil VI de Threoir 2006/123/CE ó Pharlaimint na hEorpa agus
 ón gComhairle maidir le seirbhísí sa mharghadh inmheánach (IO L 263,
 7.10.2009, lch. 32), Moladh ón gCoimisiún an 26 Márta 2009
 maidir le treoirlínte le haghaidh cosanta sonraí do Chóras Faisnéise an
 Mhargaidh Inmheánaigh (IMI) (IO L 100, 18.4.2009, lch.12).
 [34] Cinneadh Uimh. 922/2009/CE,
 IO L 260, 3.10.2009,
 lch. 20.
 [35] Féach fonóta 6 thuas.
 [36] Is féidir mionsonraí ar na modhanna
 bainistíochta agus tagairtí don Rialachán Airgeadais a fheiceáil ar shuíomh
 gréasáin DG Budg: http://www.cc.cec/budg/man/budgmanag/budgmanag_en.html
 [37] LD = Leithreasaí difreáilte / LN =
 Leithreasaí neamhdhifreáilte
 [38] CSTE: Comhlachas Saorthrádála na hEorpa.
 [39] Tíortha is iarrthóirí agus, nuair
 is iomchuí, tíortha a d'fhéadfadh a bheith ina n‐iarrthóirí ó na Balcáin
 Thiar.
 [40] Is í bliain N an bhliain a
 gcuirtear tús le cur chun feidhme an togra/tionscnaimh.
 [41] Mar a thuairiscítear i Roinn
 1.4.2. “Cuspóirí sonracha...”.